text: 41 Paumaliro wa vyaka viŵiri vyamsuma, Farawo wakalota+ kuti wimilira mumphepete mwa Mlonga wa Nayelo.2 Mu mlonga uwu mukafuma ng’ombe zanakazi 7 zakuwoneka makora na zakututuŵa, zikaryanga utheka mumphepete mwa Nayelo.+3 Mu Nayelo mukafumaso ng’ombe zinyake zanakazi 7, zambura kuwoneka makora na zakughanda, zikimilira pafupi na ng’ombe zakututuŵa mumphepete mwa Nayelo.4 Penepapo ng’ombe zambura kuwoneka makora na zakughanda zikamba kurya ng’ombe 7 zakuwoneka makora na zakututuŵa zira. Ntheura Farawo wakawuka.5 Wakagonaso, ndipo wakalota kachiŵiri. Wakawona mphonje 7 za tirigu zikufuma ku phekesi limoza, zakufwatura makora ndiposo ziwemi.+6 Wakawonaso mphonje 7 za tirigu zikutumphuka pamanyuma pa izo, zikaŵa zakuphapa na zakuŵawuka na mphepo ya kumafumiro gha dazi.7 Ndipo mphonje za tirigu zakuphapa zikamba kumilimitizga mphonje 7 za tirigu wakufwatura makora ndiposo muwemi. Ntheura Farawo wakawuka, ndipo wakamanya kuti ni maloto.8 Kweni namulenji, mzimu wake ukasuzgika. Ntheura wakachemeska ŵasembe* wose ŵamasalamusi na ŵanalume wose ŵavinjeru ŵa mu Eguputo. Farawo wakaŵalongosolera maloto ghake, kweni pakaŵavya na yumoza uyo wakapatawura maloto agha.9 Ntheura mulara wa ŵakupelekera vyakumwa wakayowoya na Farawo kuti: “Muhanya uno nivumbure kwananga kwane.10 Apo Farawo wakakwiyira ŵateŵeti ŵake, ine pamoza na mulara wa ŵakuphika+ wakatinjizga mu gadi, mu nyumba ya mulara wa ŵakuvikilira themba.11 Pamanyuma, tose tikalota maloto mu usiku umoza. Iyo na ine, waliyose wakalota loto ilo likaŵa na ng’anamuro lake na lake.+12 Tikaŵaso na munyamata munyake Muhebere, muteŵeti wa mulara wa ŵakuvikilira themba.+ Tikati tamuphalira maloto ghithu,+ wakatipatawulira, waliyose kuyana na maloto ghake.13 Vikachitika ndendende nga umo wakatipatawulira. Ine nili kuwezgekera pa mulimo wane, kweni munyane yura ŵakamupayika.”+14 Ntheura Farawo wakachemeska Yosefe,+ ndipo mwaluŵiro ŵakamufumiska mu gadi* na kwiza nayo.+ Yosefe wakameta na kusintha vyakuvwara vyake ndipo wakanjira kwa Farawo.15 Penepapo Farawo wakati kwa Yosefe: “Ine nangulota maloto, kweni palije na yumoza uyo wapatawura. Sono napulika kuti iwe para wapulika maloto ukupatawura.”+16 Yosefe wakazgora Farawo kuti: “Ndine yayi nkhupatawura. Chiuta ndiyo wayowoyenge vya umoyo wa Farawo.”+17 Farawo wakati kwa Yosefe: “Nangulota kuti nimilira mumphepete mwa Mlonga wa Nayelo.18 Ndipo mu Nayelo mwangufuma ng’ombe zanakazi 7 zakuwoneka makora na zakututuŵa. Zangwamba kurya utheka mumphepete mwa Nayelo.+19 Mwangufumaso ng’ombe zinyake zanakazi 7 ziheni chomene, zambura kuwoneka makora na zakughanda. Ng’ombe ziheni nthena nindaziwonepo mu charu chose cha Eguputo.20 Ng’ombe zakughanda na ziheni izi zangwamba kurya ng’ombe zakututuŵa 7 zakwamba zira.21 Kweni zanguti zarya, zangumanyikwa yayi kuti zarya zinyake, chifukwa zawonekanga ziheni nipera nga umo zanguŵira pakwamba. Ntheura nanguwuka.22 “Nangulotaso maloto ghanyake. Nanguwona mphonje 7 za tirigu zikufuma ku phekesi limoza. Zanguŵa zakufwatura makora na ziwemi.+23 Mphonje zinyakeso 7 za tirigu zangutumphuka. Zanguŵa zakufota, zakuphapa na zakuŵawuka na mphepo ya kumafumiro gha dazi.24 Penepapo mphonje zakuphapa zangwamba kumilimitizga mphonje 7 ziwemi zira. Ntheura nangulongosolera ŵasembe ŵamasalamusi,+ kweni panguŵavya na yumoza uyo wangunipatawulira.”+25 Yosefe wakati kwa Farawo: “Maloto gha Farawo ngamoza ndipo ghali na ng’anamuro lakuyana. Chiuta waunenesko waphalira Farawo icho wachitenge.+26 Ng’ombe zanakazi 7 ziwemi ni vyaka 7. Mphonje 7 za tirigu muwemi nazo ni vyaka 7. Maloto ngamoza ndipo ng’anamuro lake ndakuyana.27 Ng’ombe zanakazi 7 zakughanda ndiposo ziheni izo zangufuma pamanyuma ni vyaka 7. Ndipo mphonje 7 za tirigu wakuphapa na wakuŵawuka na mphepo ya kumafumiro gha dazi, ni vyaka 7 vya njara.28 Nga umo nanguyowoyera kwa Farawo, Chiuta waunenesko walongora Farawo icho wachitenge.29 “Kwizenge vyaka 7 ivyo mu charu chose cha Eguputo muzamuŵa vyakurya vinandi chomene.30 Kweni pamanyuma pazamwiza vyaka 7 vya njara. Vyakurya vyose vinandi vira vizamuluwika mu charu cha Eguputo ndipo njara yizamusokweska charu.+31 Chifukwa cha njara iyo yizamuŵako pamanyuma, palije uyo wazamukumbuka kuti mu charu mukaŵa vyakurya vinandi, chifukwa njara iyi yizamuŵa yakofya chomene.32 Loto likawerezgeka kaŵiri kwa Farawo chifukwa chakuti chinthu ichi chakhozgeka na Chiuta waunenesko, ndipo Chiuta waunenesko wachifiskenge mwaluŵiro.33 “Sono Farawo wapenje mwanalume wamahara na wavinjeru ndipo wamuŵike kuti walaŵilirenge charu chose cha Eguputo.34 Farawo wachitepo kanthu, wimike ŵalaŵiliri mu charu, ndipo mu vyaka 7 vya vyakurya vinandi, Farawo watorenge chigaŵa chachinkhondi cha vuna ya charu cha Eguputo.+35 Ŵawunjike vyakurya vyose mu vyaka viwemi ivyo vikwiza. Pasi pa mazaza gha Farawo, ŵalonge vyakurya mu misumba, ndipo ŵavisunge mwenemumo.+36 Vyakurya ivi viŵenge nthamba za charu kusungira vyaka 7 vya njara iyo yizamuŵa mu charu cha Eguputo, mwakuti charu chileke kumara na njara.”+37 Fundo iyi yikaŵa yiwemi kwa Farawo na ŵateŵeti ŵake wose.38 Ntheura Farawo wakati ku ŵateŵeti ŵake: “Kasi munthu munyake wakuŵa nga ni uyu wangasangika, mweneuyo muli mzimu wa Chiuta?”39 Penepapo Farawo wakati kwa Yosefe: “Pakuti Chiuta wakovwira kumanya vyose ivi, palije munthu munyake wamahara na wavinjeru nga ndiwe.40 Iwe uŵenge na mazaza pa nyumba yane, ndipo ŵanthu ŵane wose ŵapulikirenge chose icho wayowoya.+ Ine nekha niŵenge na mazaza pa iwe chifukwa ndine themba.”41 Farawo wakatiso kwa Yosefe: “Wona, nkhukwimika iwe pachanya pa charu chose cha Eguputo.”+42 Farawo wakavura mphete yake yachidindo pa woko lake na kuyiŵika pa woko la Yosefe. Wakamuvwalikaso chakuvwara cha salu yiwemi na kuŵika unyoro* wagolide mu singo yake.43 Kweniso wakamukwezga mu gileta lachiŵiri lakuchindikika ilo wakaŵa nalo, ndipo ŵanthu ŵakachemerezganga panthazi pake kuti, “Avirekhi!”* Ndimo wakamuŵikira Yosefe kuŵa na mazaza pa charu chose cha Eguputo.44 Farawo wakatiso kwa Yosefe: “Ine ndine Farawo, kweni palije munthu uyo wachitenge kanthu kalikose* mu charu chose cha Eguputo+ kwambura kuti iwe wazomerezga.”45 Farawo wakamuthya Yosefe zina lakuti Zafenati-paneya ndipo wakamupa Asenati+ mwana msungwana wa Potifera wasembe* wa ku Oni* kuŵa muwoli wake. Ndipo Yosefe wakamba kulaŵilira* charu chose cha Eguputo.+46 Yosefe wakaŵa na vyaka 30+ apo wakimilira pamaso pa* Farawo, themba la Eguputo.Pamanyuma Yosefe wakawukapo pamaso pa Farawo na kwendera charu chose cha Eguputo.47 Mu vyaka 7 vya chakurya, charu chikapambika vyakurya vinandi chomene.48 Mu vyaka 7 ivi, Yosefe wakawunjika vyakurya vyose ivyo vikaŵa mu charu cha Eguputo, ndipo wakavisunga mu misumba. Vyakurya vya mu minda ya mu msumba uliwose wakavisunganga mu msumba wenewuwo.49 Yosefe wakalutilira kuwunjika vyakurya. Vikaŵa vinandi chomene nga ni mchenga wa mu nyanja, mwakuti paumaliro ŵakaleka na kupima wuwo chifukwa vikaŵa vyakuti vingapimika yayi.50 Pambere chaka cha njara chindafike, Yosefe wakababa ŵana ŵaŵiri ŵanalume,+ awo wakamubabira Asenati, mwana wa Potifera wasembe wa ku Oni.*51 Yosefe wakathya mwana wakwamba zina lakuti Manase,*+ chifukwa wakati, “Chiuta waniluwiska suzgo lane lose, na nyumba yose ya adada.”52 Mwana wachiŵiri wakamuthya zina lakuti Efurayimu,*+ chifukwa wakati, “Chiuta wanipa ŵana mu charu cha visuzgo vyane.”+53 Penepapo vyaka 7 ivyo charu cha Eguputo chikapambikira vyakurya vinandi vikamara.+54 Ndipo vyaka 7 vya njara vikamba, nga umo Yosefe wakayowoyera.+ Mu vyaru vyose mukaŵa njara, kweni mu charu chose cha Eguputo mukaŵa chingwa.*+55 Pamasinda charu chose cha Eguputo chikasuzgika na njara, ndipo ŵanthu ŵakamba kulira kwa Farawo kuti waŵape chingwa.+ Farawo wakati ku Ŵaeguputo wose: “Lutani kwa Yosefe, ndipo mukachite chilichose icho wamumuphalirani.”+56 Njara yikalutilira pa charu chose chapasi.+ Ndipo Yosefe wakamba kujura nthamba zose izo zikaŵa pakati pawo na kuguliska chakurya ku Ŵaeguputo,+ chifukwa njara yikaŵa yikuru chomene mu charu cha Eguputo.57 Kweniso ŵanthu ŵa mu vyaru vyose ŵakizanga ku Eguputo kuzakagura chakurya kwa Yosefe, chifukwa njara yikaŵa yikuru chomene pa charu chose chapasi.+


c: text/html

text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Ŵanthu ŵakukhumba kuwelera ku Eguputo (1-10)
-
Yehova wakalipa; Mozesi waŵeyelera (11-19)
-
Chilango: vyaka 40 mu mapopa (20-38)
-
Israyeli wathereskeka na Ŵaamaleki (39-45)
14 Ntheura wumba wose ukatumphuska mazgu ghawo, ŵanthu ŵakalira na kutengera usiku+ wose wura.
2 Ŵaisrayeli wose ŵakamba kudinginyikira Mozesi na Aroni.+ Wumba wose ukimikana nawo, ukati: “Chiwemi mphanyi tikafwira waka mu charu cha Eguputo, panji tifwire mwenemuno mu mapopa.
3 Kasi Yehova wizirachi nase ku charu ichi kuti tifwe na lupanga?+ Ŵawoli ŵithu na ŵana ŵithu ŵaŵenge vinthu vyakupokeka pa nkhondo.+ Asi ntchiwemi kuti tiwelere waka ku Eguputo?”+
4 Ŵakayowoyeskananga kuti: “Tiyeni tisore mulongozgi, tiwelere ku Eguputo!”+
5 Ntheura Mozesi na Aroni ŵakawa kavunama panthazi pa mpingo wose wa Ŵaisrayeli uwo ukawungana.
6 Joshuwa+ mwana wa Nuni na Kalebi+ mwana wa Yefune, awo ŵakalutira lumoza na ŵanyawo kukendera charu, ŵakapalura malaya ghawo.
7 Ndipo ŵakati ku wumba wose wa Ŵaisrayeli: “Charu icho tikaluta kukendera ni charu chiwemi chomene.+
8 Usange Yehova wakukondwa nase, wamutinjizga nadi mu charu ichi na kutipa, charu chakwenda mkaka na uchi.+
9 Kweni mungagalukiranga Yehova chara, ndipo mungawopanga yayi ŵanthu ŵa mu charu+ ichi, chifukwa iwo ni chingwa chithu. Chivikiliro chawo chafumiskikako kwa iwo, ndipo Yehova wali nase.+ Mungaŵawopanga yayi.”
10 Ndipouli, wumba wose ukamba kuyowoya vyakuti ŵaŵadinye na malibwe.+ Kweni uchindami wa Yehova ukawoneka ku Ŵaisrayeli wose pa chihema chakukumanamo.+
11 Penepapo Yehova wakati kwa Mozesi: “Kasi ŵanthu aŵa ŵalutilirenge kuniyuyura+ m’paka pawuli? Nangauli nachita vimanyikwiro vyose ivi pakati pawo, kasi ŵatondekenge kupulikana nane m’paka pawuli?+
12 Leka niŵatimbe na nthenda zakwambukira na kuŵaparanya. Ndipo iwe nikuzgore mtundu ukuru na wankhongono kuluska iwo.”+
13 Kweni Mozesi wakati kwa Yehova: “Ŵanthu ŵa ku Eguputo uko mukaŵafumiska ŵanthu aŵa na nkhongono zinu, ŵapulikenge+
14 ndipo ŵaphalirenge ŵanthu ŵa mu charu ichi. Ŵanthu ŵa mu charu ichi nawo ŵali kupulika kuti imwe Yehova, muli mukati mwa ŵanthu aŵa,+ ndipo mukuwoneka kwa iwo chisko na chisko.+ Imwe ndimwe Yehova, ndipo bingu linu likwimilira pachanya pawo. Muhanya mukuŵalongozga na mzati wa bingu, usiku na mzati wa moto.+
15 Usange mwakoma ŵanthu wose aŵa pa nyengo yimoza, mitundu iyo yili kupulika lumbiri lwinu yitenge:
16 ‘Yehova wakatondeka kuŵanjizga ŵanthu aŵa mu charu icho wakalapa kuti waŵapenge, lekani waŵakomera mu mapopa.’+
17 Sono nkhumuŵeyani Yehova, nkhongono zinu ziŵe zikuru nga umo mukalayizgira, apo mukati:
18 ‘Yehova, wakukalipa luŵiro chara, ngwakuzura na chitemwa,+ wakugowokera ubudi na kwananga, kweni wakuleka yayi kulanga uyo wasangika na mulandu. Wakulanga ŵana chifukwa cha ubudi wa awiskewo, kufika ku muwiro wachitatu na wachinayi.’+
19 Naŵeya, ŵagowokerani ŵanthu aŵa ubudi wawo kuyana na ukuru wa lusungu lwinu, nga umo mwaŵagowokelera ŵanthu aŵa kwamba ku Eguputo m’paka sono.”+
20 Yehova wakati: “Naŵagowokera kuyana na mazgu ghako.+
21 Kweni nadi, ine pano wamoyo, charu chose chizamuzura na uchindami wa Yehova.+
22 Ndipouli, ŵanthu wose awo ŵawona uchindami wane na vimanyikwiro+ ivyo nkhachita mu Eguputo na mu mapopa agha, kweni ŵalutilira kuniyezga+ nyengo zose izi 10, ndipo ŵakupulikira chara mazgu ghane,+
23 ŵamuchiwona yayi charu icho nkhalapa ku ŵawiskewo. Nadi, waliyose uyo wakuniyuyura wamuchiwona chara.+
24 Kweni muteŵeti wane Kalebi+ wali na mzimu wakupambanako ndipo wakanilondezga na mtima wose, ntheura namumunjizga nadi mu charu icho wakalutako, mphapu yake yamuchihara.+
25 Pakuti Ŵaamaleki na Ŵakenani+ ŵakukhala mu chidika, namachero muwelere mulute mu mapopa ku nthowa ya ku Nyanja Yiswesi.”+
26 Yehova wakati kwa Mozesi na Aroni:
27 “Kasi wumba uheni uwu ulutilirenge kunidinginyikira m’paka pawuli?+ Napulika ivyo Ŵaisrayeli ŵakunidinginyikira.+
28 Uŵaphalire kuti: ‘Yehova wakuti: “Nadi, ine pano wamoyo, nimuchitiraninge ivyo napulika mukuyowoya.+
29 Vitanda vinu viwirenge mu mapopa+ agha, mose imwe mukalembeka, kwamba ŵa vyaka 20 kuya munthazi, imwe mukudinginyikira ine.+
30 Palije yumoza wa imwe wamunjira mu charu icho nkhalapa kuti mwamukhalamo,+ kupaturako Kalebi mwana wa Yefune na Joshuwa mwana wa Nuni.+
31 “‘“Ŵana ŵinu awo mwati ŵaŵenge vinthu vyakupokeka pa nkhondo+ ndiwo namuŵanjizga, ndipo ŵamuchimanya charu icho imwe mwachikana.+
32 Kweni vitanda vinu viwirenge mu mapopa agha.
33 Ŵana ŵinu ŵaŵenge ŵaliska mu mapopa vyaka 40.+ Ŵazgorenge pa uzaghali uwo imwe mwachita, m’paka vitanda vinu vyose viwire mu mapopa.+
34 Muzgorenge pa ubudi winu kwa vyaka 40+ kuyana na unandi wa mazuŵa agho mukendera charu, mazuŵa 40.+ Zuŵa lililose ni chaka chimoza. Apo ndipo mumanyenge umo vikuŵira para munthu wakwimikana nane.
35 “‘“Ine Yehova nayowoya. Ichi ndicho nichitenge ku wumba uheni uwu, uwo wawungana kwimikana nane: Ŵamalirenge mu mapopa agha, ndipo ŵafwirenge mwenemuno.+
36 Ŵanalume awo Mozesi wakaŵatuma kukendera charu, ŵeneawo pakuwerako ŵakayowoya viheni vya charu+ chira na kuchitiska wumba wose kumudinginyikira,
37 nadi, ŵanalume awo ŵakayowoya viheni vya charu ŵatimbikenge na kufwira pamaso pa Yehova.+
38 Kweni Joshuwa mwana wa Nuni na Kalebi mwana wa Yefune, awo ŵakalutira lumoza na ŵanyawo kukendera charu, ndiwo ŵaŵenge ŵamoyo.”’”+
39 Mozesi wakati waŵaphalira Ŵaisrayeli mazgu agha, ŵanthu wose ŵakamba kutengera chomene.
40 Ŵakawuka mulenjilenji na kukwera pachanya pa phiri, ŵakati: “Sono tanozgeka kuluta ku charu icho Yehova wayowoya, chifukwa tananga.”+
41 Kweni Mozesi wakati: “Chifukwa wuli mukujumpha dango la Yehova? Vyamumwenderani yayi.
42 Mungakwelerangako yayi, chifukwa Yehova wali pakati pinu chara. Mwamuthereskeka na ŵalwani ŵinu.+
43 Ŵaamaleki na Ŵakenani ŵali kwenekura panthazi zinu.+ Mwamuwa na lupanga. Pakuti mwaleka kulondezga Yehova, Yehova wamuŵa namwe yayi.”+
44 Kweni chifukwa cha kujiŵikamo ŵakakwera pachanya pa phiri.+ Likasa la phangano la Yehova likafumamo chara mu msasa, Mozesi nayo wakafumamo chara.+
45 Ndipo Ŵaamaleki na Ŵakenani awo ŵakakhalanga mu phiri lira, ŵakakhira na kuŵatimba, ŵakaŵachimbizga m’paka ku Horima.+
Tumizgani
Tumizgani
Maŵazgo 14
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=4&Chapter=14&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D4%26Chapter%3D14%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg

robotstxt: allowed

filter: keep


text:
GONGWE LA MULINDA AUGUST 2014
Kasi Ciuta Wakumughanaghanirani?
Usange Ciuta wakutipwelelera, kasi wakucita wuli?
Kasi Ciuta Wakumughanaghanirani?
Kasi Ciuta wankhongonozose wakumughanaghanirani nadi?
Ciuta Wakumuwonani
Cifukwa wuli wakucemeka “Ciuta wakuwona”?
Ciuta Wakumumanyani Makora
Para Ciuta wakusanda mtima winu, wakuwonamo viwemi kuluska ivyo mukubudiska.
Ciuta Wangamukhozgani
Wuli usange imwe mukuwona nga masuzgo ghinu ngacoko pakuyaniska na gha ŵanthu ŵanandi?
Ciuta Wakukhumba Kuŵa Namwe Paubwezi
Wuli usange mukumugomezga Ciuta kweni mukuwona nga wali kutali comene na imwe?
Nkhakhumbanga Kumazga Vinthu Vyambura Urunji na NKhaza
Antoine Touma wakaŵa kaswiri wa Khumfu, kweni lemba la 1 Timote 4:8 likamovwira kuti wasinthe.
“Pulikani Loto Ili”
Mazuŵa ghano ŵanthu awo ŵali mu mbumba izo muli ŵapapi na ŵana ŵamusangapo ŵangasambirako kanthu ku mbumba yambura kukolerana iyo Yosefe wakakuliramo.
Kasi Ni Njani Wakalenga Ciuta?
Kasi nchakusuzga kugomezga kuti Ciuta ngwamuyirayira?
Mafumbo Agho Baibolo Likuzgora
Kasi mbunenesko kuti visopa vinyake Ciuta wakukondwa navyo yayi?
Zinyake izo Zalongoreka mu Magazini
Kasi Chiuta Ni Nkhongono Waka?
Baibolo likuti na nkhongono zake, Chiuta wali kulenga vyose. Kasi wakutipwelelera?


text:
Nkhani Nambara 112: Ngaraŵa Yikasweka pa Cirwa
Wona! Ngaraŵa yili mu suzgo! Yikusweka! Kasi wawona ŵanthu awo ŵadukira mu maji? Ŵanyake ŵafika kale pa mtunda. Kasi Paulosi walipo? Tiye tiwone vinthu ivyo vikamucitikira.
Kumbukira kuti, kwa vilimika viŵiri, Paulosi waŵa mu jere mu msumba wa Kesareya. Pa nyengo yinyake, iyo na ŵakayidi ŵanyake ŵaphalirika kuti ŵanjire mu ngaraŵa na kwamba ulendo wakuya ku Roma. Apo ŵakajumphanga pafupi na cirwa ca Kirete, cimphepo cikuru cikaŵasuzga. Cimphepo cikaputa comene mwakuti ŵanalume ŵakatondekanga kwendeska ngaraŵa. Ŵakatondekanga kuwona dazi nyengo ya muhanya panji kuwona nyenyezi nyengo ya usiku. Pamanyuma pa mazuŵa ghanandi, ŵanthu awo ŵakakwera ngaraŵa ŵakakayika kuti ŵaponoskekenge.
Paulosi wakayimilira na kuyowoya kuti: ‘Palije uyo wafwenge, ngaraŵa pera ndiyo yibwangandukenge. Cifukwa usiku wajumpa mungelo wa Ciuta wakiza kwa ine na kuniphalira kuti, “Kopa yayi Paulosi; ukwenera iwe kwimilira panthazi pa Kesare, muwusi wa Roma; Ciuta waponoskenge wose awo uŵenge nawo mu ngaraŵa.’ ”
Ca pakati pa usiku wa zuŵa la fotini (14) kufuma apo cimphepo cikayambira, awo ŵakakwera ngaraŵa ŵakamanya kuti apo ŵakaŵa pakaŵa pakunjira comene yayi! Cifukwa ca wofi wakuti ŵangaganda malibwe pakuti kukaŵa mdima, ŵakaponya vyakwimikira ngaraŵa pa maji. Kukati kwaca, mtunda ukawoneka. Antheura ŵakakhumba comene kuti ŵakafike pa mtunda para.
Ŵakati ŵaneng’enera kufika pa mtunda, ngaraŵa yikaganda ciduli ca mcenga ndipo yikaphatira penepapo. Majigha ghakamba kutimba ngaraŵa, ndipo yikamba kusweka tuviduswa tucokotucoko. Msilikari wakayowoya kuti: ‘Mose imwe mukumanya kusyamba ndimwe mwambe kudukira mu nyanja kuti mukafike ku mtunda. Ndipo imwe mwakhalapo namwe mujiponye mu nyanja, ndipo mukoreske vibenthu vya ngaraŵa.’ Ŵakacita mwakulondezga ivyo ŵakaphalirika. Mwa nthowa iyi, ŵanthu wose ŵakukwana 276 awo ŵakaŵa mu ngaraŵa ŵakafika pa mtunda makoraghene, vikayana ndendende na umo mungelo wakayowoyera.
Cirwa ici cikucemeka Melita. Ŵanthu ŵa pa cirwa ici ŵakaŵa ŵalusungu comene, ŵakapwelelera wose awo ŵakafuma mu ngaraŵa. Apo cimphepo cikati cazika, Paulosi ŵakamukwezga mu ngaraŵa yinyake ndipo ŵakaluta nayo ku Roma.
Milimo 27:1-44; 28:1-14.
Mafumbo
- Kasi nchivici ico cikacitikira ngaraŵa iyo Paulosi wakakwera apo yikajumphanga pafupi na cirwa ca Kirete?
- Kasi Paulosi wakaŵaphaliraci ŵanthu awo ŵakaŵa mu ngaraŵa?
- Nchivici ico cikapangiska kuti ngaraŵa yisweke?
- Kasi ni ulongozgi wuli uwo msilikari wakayowoya, ndipo ni ŵanthu ŵalinga awo ŵakafika pa mtunda?
- Kasi zina la cirwa ico ŵakafikapo ni vici, ndipo nchivici cikamucitikira Paulosi apo cimphepo cikati cazika?
Mafumbo ghanyake
- Ŵazgani Milimo 27:1-44.
Kasi tikukhozgeka wuli para tikuwona unenesko wa nkhani izo zili kulembeka mu Baibolo zakukhwaskana na ulendo wa Paulosi wakuya ku Roma? (Mil. 27:16-19, 27-32; Luka 1:3; 2 Tim. 3:16, 17)
- Ŵazgani Milimo 28:1-14.
Usange ŵanthu ŵambura kusopa ŵa ku Melita ŵakapokelera makora Paulosi na ŵanyake awo ngalaŵa yikaŵaswekera na ‘kuŵakora na lusungu lukuru,’ kasi Ŵakhristu ŵakuciskika kuti ŵalongore vici, ndipo mwauli? (Mil. 28:1, 2; Heb. 13:1, 2; 1 Pet. 4:9)


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Sendelerani kwa Chiuta na wofi wakwenelera (1-7)
-
Awo ŵali pasi ŵakulaŵilirika na awo ŵali pachanya (8, 9)
-
Usambazi ngwawaka (10-20)
5 Pwelelera mendero ghako para ukuluta ku nyumba ya Chiuta waunenesko.+ Ntchiwemi kusendelera kuti upulike+ kuluska kupeleka sembe nga umo ŵazeleza ŵakuchitira,+ pakuti ŵakumanya chara kuti ivyo ŵakuchita ni viheni.
2 Ungayowoyanga muluŵiro chara, nanga nkhuyowoya mwakuchimbilira pamaso pa Chiuta waunenesko.+ Pakuti Chiuta waunenesko wali kuchanya, apo iwe uli pa charu chapasi. Lekani mazgu ghako ghakwenera kuŵa ghachoko.+
3 Pakuti maloto ghakwiza chifukwa cha vyakuchitika vinandi,+ ndipo kuŵeleŵeta kwa muzeleza kukufuma pa unandi wa mazgu.+
4 Para wachita chilapo kwa Chiuta, ungaziwulikanga chara kuchifiska,+ pakuti wakukondwa nawo chara ŵazeleza.+ Ufiskenge ivyo walapa.+
5 Ntchiwemi kuleka kulapa kuluska kulapa na kuleka kufiska.+
6 Ungazomerezganga yayi kuti mulomo wako ukunangiske,+ ndipo ungayowoyanga chara pamaso pa mungelo kuti ukabudiska waka.+ Kasi Chiuta waunenesko wakwiyirechi na ivyo wayowoya na kuparanya mulimo wa mawoko ghako?+
7 Pakuti nga umo nthangwanika zinandi zikulongozgera ku maloto,+ ndimo mazgu ghanandi nagho ghakulongozgera ku vinthu vyawaka. Kweni iwe wopenge Chiuta waunenesko.+
8 Usange wawona mukavu wakuyuzgika kweniso weruzgi wakunyoloka na urunji vikubendezgeka mu chigaŵa chako, ungazizwanga navyo yayi.+ Pakuti walipo wapachanya uyo wakuwona mulara uyo wakuchita ivi, ndipo paliso ŵanyake awo mbapachanya chomene kuluska iwo.
9 Kweniso chandulo cha charu chikupika ku wose. Themba nalo likovwirika na munda.+
10 Uyo wakutemwa siliva wakhorwenge nalo yayi, nanga ni uyo wakutemwa chuma kukhorwa na ivyo wakusanga.+ Ichi nacho ntchawaka.+
11 Para vinthu viwemi vikusazgikira, awo ŵakurya nawo ŵakusazgikira.+ Kasi pali chandulo wuli kwa mwenecho, padera pa kuvilaŵiska waka na maso ghake?+
12 Tulo twa uyo wakuteŵetera nthuwemi chomene, nanga wangaŵa kuti wakurya vichoko panji vinandi. Kweni vinthu vinandi ivyo musambazi wali navyo vikumugoneka tulo yayi.
13 Pali ngozi yikuru iyo nayiwona pano pasi, yakuti: Usambazi uwo munthu wakujiwunjikira ukumupweteka yekha.
14 Usambazi uwu ukumara chifukwa cha machitiro ghaheni, ndipo para wakubaba mwana, wakuŵavya kanthu.+
15 Nga umo wakafumira wankhule mu nthumbo ya anyina, umo wakizira ndimo walutirengeso.+ Watolengepo chilichose yayi pa mulimo wake wose uwo watokatoka nawo.+
16 Iyi nayo ni ngozi yikuru: Nga umo wakizira, ndimo walutirengeso. Ntheura pali chandulo wuli kwa munthu uyo wakutokatokera mphepo?+
17 Kweniso zuŵa lililose wakulyera mu mdima, pamoza na kukwenyelera kukuru, ulwari, na ukali.+
18 Ichi ndicho nawona kuti ntchiwemi na chakwenelera: Chakuti munthu warye na kumwa na kusangwa na mulimo wake wose uwo wakutokatoka nawo+ mu mazuŵa ghachoko waka gha umoyo wake agho Chiuta waunenesko wamupa, pakuti ndiyo ni njombe yake.+
19 Kweniso, para Chiuta waunenesko wamupa usambazi na katundu+ pamoza na mwaŵi wakusangwira navyo, watore njombe yake na kusekelera mu mulimo wake. Ichi ntchawanangwa chakufuma kwa Chiuta.+
20 Pakuti wawonenge viŵi yayi umo mazuŵa gha umoyo wake ghakumalira, chifukwa Chiuta waunenesko wakumutangwaniska na chimwemwe mu mtima wake.+
Tumizgani
Tumizgani
Mupharazgi 5
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=21&Chapter=5&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D21%26Chapter%3D5%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Nkhani Nambara 33: Kwambuka Nyanja Yiswesi
Wona ico cikucitika! Mozesi wanyoloskera ndodo yake pa Nyanja Yiswesi. Awo ŵali nayo ku mtunda ni Ŵaisrayeli. Kweni Faro na ŵasilikari ŵake wose ŵakubira mu nyanja. Tiye tiwone umo ici cikacitikira.
Nga ni umo tikasambilira, Faro wakaphalira Ŵaisrayeli kuti ŵafumemo mu Egupto pamanyuma pa cilengo ca nambara 10. Ŵanalume pafupifupi 600,000, pamoza na ŵanakazi na ŵana ŵakafuma. Ndiposo, wumba ukuru wa ŵanthu ŵanyake, awo ŵakagomezga mwa Yehova, ŵakaluta na Ŵaisrayeli. Wose ŵakatora mberere, mbuzi na ng’ombe zawo.
Pambere ŵandanyamuke, Ŵaisrayeli ŵakalomba Ŵaegupto vyakuvwara na vinthu vinyake vya golide na siliva. Ŵaegupto wakatenthema comene na cilengo caumaliro. Mwantheura ŵakapeleka cilicose ico Ŵaisrayeli ŵakaŵalomba.
Pakati pajumpha mazuŵa ghacoko waka Ŵaisrayeli ŵakafika pa Nyanja Yiswesi. Ŵakapumura penepala. Faro na ŵanalume ŵake ŵakayamba kudandaura cifukwa cakuti ŵakazomerezga Ŵaisrayeli kuluta. Ŵakati: ‘Tazomerezga ŵazga ŵithu kuti ŵalutenge!’
Faro wakasinthaso maghanoghano ghake. Mwaluŵiro wakatora magaleta ghake na ŵasilikari ŵake. Wakayamba kulondezga Ŵaisrayeli na magaleta ghapadera 600, na magaleta ghanyake ghose gha mu Egupto.
Ŵaisrayeli ŵakati ŵawona Faro na ŵasilikari ŵake ŵakuŵalondezga, ŵakatenthema comene. Pakaŵavya nthowa yiliyose yakuti ŵangacimbilira. Kulwande linyake kukaŵa Nyanja Yiswesi, ndipo Ŵaegupto ŵakizanga kufuma kulwande linyake. Kweni Yehova wakaŵika bingo pakati pa ŵanthu ŵake na Ŵaegupto. Ntheura Ŵaegupto wakatondeka kuwona Ŵaisrayeli.
Yehova wakaphalira Mozesi kuti wanyoloskere ndodo yake pa Nyanja Yiswesi. Wakati wacita ntheura, Yehova wakacitiska cimphepo cikuru kuputa kufuma ku vuma. Maji ghakagaŵikana, ghakayimilira nga nchiliŵa ku malyero na ku mazere.
Ŵaisrayeli ŵakayamba kwambuka pa malo ghakomira. Ŵanthu na nyama zawo zose ŵakatora maora ghanandi kuti ŵamare kwambukira ku silya linyake. Paumaliro pake Ŵaegupto ŵakayambaso kuwona Ŵaisrayeli. Ŵazga ŵawo ŵakaŵacimbilanga! Ntheura ŵakanjira mwaluŵiroluŵiro mu nyanja kuŵalondezga.
Ŵakati ŵanjira, Ciuta wakakhwerura matayara gha magareta. Ŵaegupto ŵakatenthema comene ndipo ŵakacemerezga: ‘Tiyeni ticimbire cifukwa Yehova wakulwera nkhondo Ŵaisrayeli kwimikana nase!’ Kweni ŵakacedwa comene.
Yehova wakaphalira Mozesi kunyoloskera ndodo yake pa Nyanja, nga ni umo wanguwonera pa cithuzithuzi para. Mozesi wakati wacita ici, viliŵa vya maji vikayamba kuwelera mu malo ghake na kubizga Ŵaegupto na magaleta ghawo. Ŵasilikari wose awo ŵakalondezganga Ŵaisrayeli ŵakamalira mu nyanja. Pakaŵavya waliyose uyo wakapona!
Mwee, naco nchimwemwe ico ŵanthu wose ŵa Ciuta ŵakaŵa naco kuti ŵapona! Ŵanalume ŵakayimba sumu ya kuwonga Yehova, ŵakati: ‘Yehova waluska mu ucindami. Waponya mu nyanja ŵakavalo na awo ŵakukwelapo.’ Miriyamu, mudumbu wa Mozesi, wakatora zeze ndipo ŵanakazi wose ŵakamulondezga na ŵazeze ŵawo. Ndipo penepapo ŵakavinanga na cimwemwe, ŵakayamba kwimba sumu yakuyana waka na iyo ŵanalume ŵakayimbanga: ‘Yehova waluska mu ucindami. Waponya mu nyanja ŵakavalo na awo ŵakukwerapo.’
Exodus vipaturo 12 mupaka 15.
Mafumbo
- Kasi pakaŵa ŵanalume, ŵanakazi na ŵana ŵalinga Ŵaisrayeli awo ŵakafuma mu Egupto, ndipo mbanjaniso awo ŵakafuma?
- Kasi Faro wakajipulika wuli apo wakazomerezga Ŵaisrayeli kuluta, ndipo wakacitaci?
- Kasi Yehova wakacitaci kuti watondeske Ŵaegupto kutimba ŵanthu ŵake?
- Nchivici cikacitika apo Mozesi wakanyoloskera ndodo yake pa Nyanja Yiswesi, ndipo Ŵaisrayeli ŵakacitaci?
- Nchivici cikacitika apo Ŵaegupto ŵakanjira luŵiroluŵiro mu nyanja apo Ŵaisrayeli ŵakati ŵambuka?
- Ni mwauli umo Ŵaisrayeli ŵakalongolera kuti ŵakondwa na kuwonga kuti Yehova waŵaponoska?
Mafumbo ghanyake
- Ŵazgani Exodus 12:33-36.
Ni mwauli umo Yehova wakacitira kuti ŵanthu ŵake ŵalipirike kwa vilimika vyose ivyo ŵakaŵa ŵazga ŵa Ŵaegupto? (Ex. 3:21, 22; 12:35, 36)
- Ŵazgani Exodus 14:1-31.
Ni mwauli umo mazgu gha Mozesi agho ghakusangika pa Exodus 14:13, 14 ghakukhwaskira ŵateŵeti ŵa Yehova lero peneapo ŵakulindizga nkhondo ya Haramagedoni? (2 Mid. 20:17; Sal. 91:8)
- Ŵazgani Exodus 15:1-8, 20, 21.
Nchifukwa wuli ŵateŵeti ŵa Yehova ŵakwenera kumwimbira sumu zamalumbo? (Ex. 15:1, 2; Sal. 105:2, 3; Civ 15:3, 4)
Nchiyelezgero wuli ca kupeleka malumbo kwa Yehova ico Miriyamu na ŵanakazi ŵanyake ŵakacita pa Nyanja Yiswesi ico ŵanakazi Ŵacikhristu ŵangasambirako lero? (Ex. 15:20, 21; Sal. 68:11)
Manyani Vinandi
Yehova Wakaponoska Ŵaisrayeli
Chifukwa wuli Mozesi wakawopa yayi Ŵaeguputo nangauli Ŵaisrayeli ŵanandi ŵakawopa?


text: 14 “Wonani, zuŵa likwiza, zuŵa la Yehova, apo ivyo vyaphangika kwa iwe* vizamugaŵika pakati pako.2 Nizamuwunjika mitundu yose kuti yirwe nkhondo na Yerusalemu. Msumba uzamupokeka, nyumba zizamuphangika, ndipo ŵanakazi ŵazamukolelereka. Hafu ya msumba yizamutolekera ku wuzga, kweni ŵanthu awo ŵazamukhalapo ŵazamudumulika yayi mu msumba.3 “Yehova wazamufuma na kurwa nkhondo na mitundu+ iyi nga ni para wakurwa mu zuŵa la nkhondo.+4 Mu zuŵa ilo, malundi ghake ghazamwimilira pa Phiri la Maolive,+ ilo likuthyana na Yerusalemu kumafumiro gha dazi. Phiri la Maolive lizamugaŵika pakati, kufuma kumafumiro gha dazi m’paka kumanjiliro gha dazi, na kupanga dambo likuru. Ndipo hafu ya phiri yizamuluta kumpoto, hafu yinyake yizamuluta kumwera.5 Muzamuchimbilira mu dambo la mapiri ghane, pakuti dambo la mapiri lizamufika m’paka ku Azeli. Muzamuchimbira nga umo mukachimbilira chifukwa cha chindindindi mu mazuŵa gha Uziya themba la Yuda.+ Yehova Chiuta wane wizenge pamoza na ŵatuŵa wose.+6 “Mu zuŵa ilo, kuzamuŵavya ungweru ukuru.+ Vinthu vizamuwomira* na mphepo.7 Kuzamuŵa zuŵa limoza ilo likumanyikwa kuti nda Yehova.+ Kuzamuŵavya muhanya nesi usiku. Namise kuzamuŵa ungweru.8 Mu zuŵa ilo, maji ghamoyo+ ghazamwenda kufuma ku Yerusalemu,+ hafu ya maji agha ghazamulazga ku nyanja+ ya kumafumiro gha dazi, ndipo hafu yinyake ya maji agha ghazamulazga ku nyanja+ ya kumanjiliro gha dazi. Vizamuchitika mu chihanya na mu nyengo yakuzizima.9 Yehova wazamuŵa Themba pa charu chose chapasi.+ Mu zuŵa ilo, Yehova wazamuŵa yumoza,+ ndipo zina lake lizamuŵa limoza.+10 “Charu chose chizamuŵa nga ni Araba,+ kufuma ku Geba+ m’paka ku Rimoni,+ kumwera kwa Yerusalemu. Ndipo Yerusalemu wazamuwuka ndipo ŵanthu ŵazamukhala mu malo ghake,+ kufuma ku Chipata cha Benjamini+ m’paka ku chigaŵa cha Chipata Chakwamba, m’paka ku Chipata cha Pakona, ndiposo kufuma ku Chigongwe cha Hananeli+ m’paka ku vyakukamiramo mpheska vya themba.11 Ŵanthu ŵazamukhala mwenemumo. Ndipo kuzamuŵaso nthembo ya pharanyiko chara,+ ŵanthu ŵazamukhala mu Yerusalemu mwakufwasa.+12 “Iyi ndiyo nthenda yakofya iyo Yehova wazamutimba nayo ŵanthu wose awo ŵakurwa nkhondo na Yerusalemu:+ Nyama yawo yizamuvunda uku ŵimilira, maso ghawo ghazamuvunda mu vinkhofyera* vyawo, ndipo malulimi ghawo ghazamuvunda mu milomo yawo.13 “Mu zuŵa ilo, nthimbanizgo yakufuma kwa Yehova yizamuŵa pakati pawo. Waliyose wazamukora woko la munyake, ndipo woko lake lizamwimikana na woko la munyake.*+14 Yuda nayo wazamurwako nkhondo ku Yerusalemu. Chuma cha mitundu yose yapafupi chizamuwunjikika, golide, siliva, na vyakuvwara vinandi chomene.+15 “Nthenda yakofya nga ni nthenda yira, yizamwizaso na kutimba mahachi, myulu, ngamila, mbunda, na vyakuŵeta vyose ivyo vili mu misasa iyo.16 “Waliyose uyo wakhalako ku mitundu yose iyo yikwiza na kuwukira Yerusalemu, wazamulutanga chaka na chaka+ kukasindamira* Themba, Yehova wa mawumba,+ na kuchita Chiphikiro cha Visakasa.+17 Kweni usange munyake pakati pa mbumba za pa charu chapasi wakulutako chara ku Yerusalemu kukasindamira themba, Yehova wa mawumba, vula yizamuŵalokwera chara.+18 Usange mbumba ya Eguputo yikukwera yayi, na kuleka kunjira mu Yerusalemu, vula yizamuŵalokwera chara. Kweni ŵazamuŵa na nthenda yakofya iyo Yehova wakatimba nayo mitundu iyo yikwiza chara kuzakachita Chiphikiro cha Visakasa.19 Ichi chizamuŵa chilango cha kwananga kwa Eguputo na kwananga kwa mitundu yose iyo yikukwera yayi kuzakachita Chiphikiro cha Visakasa.20 “Mu zuŵa ilo, mazgu ghakuti ‘Utuŵa ngwa Yehova!’+ ghazamulembeka pa tumabelu twa mahachi. Ndipo miphika+ ya mu nyumba ya Yehova yizamuŵa nga ni ŵabakule+ panthazi pa jotchero.21 M’phika uliwose mu Yerusalemu na mu Yuda uzamuŵa wakupatulika, uzamuŵa wa Yehova wa mawumba. Ndipo wose awo ŵakupeleka sembe ŵazamunjira na kutorapo yinyake na kuphikamo. Mu zuŵa ilo, muzamuŵavya Mukenani* mu nyumba ya Yehova wa mawumba.”+


text: Sumu ya Davide.29 Pelekani kwa Yehova ivyo vikumwenelera, imwe ŵana ŵa vinkhara,Pelekani kwa Yehova ivyo vikumwenelera chifukwa cha uchindami na nkhongono zake.+2 Pelekani kwa Yehova uchindami wakwenelera zina lake.Sindamirani* Yehova uku mwavwara vyakupatulika.3 Lizgu la Yehova likupulikikwa pachanya pa maji.Chiuta wauchindami wakududumira.+Yehova wali pachanya pa maji ghanandi.+4 Lizgu la Yehova ndankhongono.+Lizgu la Yehova ndapachanya nkhanira.5 Lizgu la Yehova likuswa makuni gha sidara.Enya, Yehova wakuŵalura makuni gha sidara gha ku Lebanoni.+6 Wakuchitiska Lebanoni kudukaduka nga ni tholi,Na Siriyoni+ nga nkhang’ombe kanalume kamuthondo.*7 Lizgu la Yehova likutimba na madimi gha moto.+8 Lizgu la Yehova likusunkhunya mapopa,+Yehova wakusunkhunya mapopa gha Kadeshi.+9 Lizgu la Yehova likuchitiska mbaŵala kunyongozeka na kubaba,Likuyoyoska makuni mu thengere.+Ndipo wose awo ŵali mu tempile lake ŵakuti: “Uchindami!”10 Yehova wakukhala pa chitengo pachanya pa maji ghakututuka.*+Pakuŵa Themba, Yehova wakukhala pa mpando muyirayira.+11 Yehova wapelekenge nkhongono ku ŵanthu ŵake.+Yehova watumbikenge ŵanthu ŵake na mtende.+


text:
Nkhani Nambara 5: Umoyo wa Masuzgo Ukamba
Kuwaro kwa munda wa Edeni, Adamu na Heva ŵakaŵa na masuzgo ghanandi. Ŵakenelanga kugwira nchito mwankhongono kuti ŵasange cakurya. Mu malo mwa makuni ghakutowa ghakupambika vipasi, minga na nthura ndivyo vikayamba kumera posepose. Ici ndico cikacitika apo Adamu na Heva ŵakakana kupulikira Ciuta na kuleka kuŵa mabwezi Ghake.
Kweni ciheni comene kuluska apa cikaŵa cakuti Adamu na Heva ŵakayamba kufwa. Kumbukira kuti Ciuta wakaŵacenjezga kuti ŵafwenge para ŵangarya cipasi ca khuni linyake. Pa zuŵa leneilo ŵakalyera ŵakayamba kufwa. Mwee, nawo mbucindere uwo ŵakacita mwakuleka kupulikira Ciuta!
Ŵana wose ŵa Adamu na Heva ŵakababika pamanyuma pakuti Ciuta wawuskamo ŵapapi ŵawo mu munda wa Edeni. Ici cikung’anamura kuti ŵana nawo ŵakeneranga kucekura na kufwa.
Usange Adamu na Heva ŵapulikirenge Yehova, umoyo wawo na wa ŵana ŵawo ukatenge uŵenge wacimwemwe. Ŵakatenge ŵakhalenge kwamuyirayira ndiposo mwacimwemwe pa caru. Palije uyo wakatenge wacekurenge, kulwara na kufwa.
Ciuta wakukhumba kuti ŵanthu ŵakhalenge kwamuyirayira ndiposo mwakukondwa, ndipo wakulayizga kuti zuŵa linyake ndimo ŵazamukhalira. Caru cose cizamuŵa cakutowa pera cara, kweniso ŵanthu wose ŵazamuŵa na umoyo uwemi wambura kulwara. Ndipo waliyose pa caru wazamuŵa bwezi liwemi la munthu waliyose ndiposo na Ciuta.
Kweni Heva wakaŵaso bwezi la Ciuta cara. Mwantheura apo wakababanga ŵana, cikaŵa cipusu yayi kwa iyo. Wakapulikanga vyakuŵinya. Kuleka kupulikira Yehova kukiziska citima cikuru kwa iyo, kasi ukuzomerezga yayi?
Adamu na Heva ŵakaŵa na ŵana ŵanalume na ŵana ŵanakazi ŵanandi. Peneapo mwana wawo mwanalume wakwamba wakababika, ŵakamuthya Kayini. Waciŵiri ŵakamuthya Abelu. Nchivici cikacitika kwa iwo? Kasi ukumanya?
Genesis 3:16-23; 4:1, 2; Civumbuzi 21:3, 4.
Mafumbo
- Kasi umoyo wa Adamu na Heva ukaŵa wuli kuwaro kwa munda wa Edeni?
- Nchivici cikayamba kucitikira Adamu na Heva, ndipo cifukwa wuli?
- Nchifukwa wuli ŵana ŵa Adamu na Heva ŵakeneranga kucekura na kufwa?
- Usange Adamu na Heva ŵapulikirenge Yehova, kasi mphanyi umoyo wawo na wa ŵana ŵawo ukaŵa wuli?
- Kasi Heva wakasuzgika wuli cifukwa ca kuleka kupulikira?
- Kasi mazina gha ŵana ŵanalume ŵaŵiri ŵakwambilira ŵa Adamu na Heva ghakaŵa njani?
- Kasi ŵana ŵanyake awo ŵakuwoneka pa cithuzithuzi apa mbanjani?
Mafumbo ghanyake
- Ŵazgani Genesis 3:16-23 na 4:1, 2.
Kasi umoyo wa Adamu ukakhwaskika wuli apo caru cikatembeka? (Gen. 3:17-19; Rom. 8:20, 22)
Nchifukwa wuli zina lakuti Heva, ilo likung’anamura “Wamoyo,” ndakwenelera? (Gen. 3:20)
Ni mwauli umo Yehova wakalongolera citemwa kwa Adamu na Heva ŵati ŵananga? (Gen. 3:7, 21)
- Ŵazgani Civumbuzi 21:3, 4.
Kasi ni vinthu wuli “vyakudanga” ivyo mukukhumba kuti kuzakaŵavye?


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Yesu wakuryeska ŵanthu 4,000 (1-9)
-
Kupempha chimanyikwiro (10-13)
-
Nthukumusi ya Ŵafarisi na Herode (14-21)
-
Wachibulumutira wakuchizgika ku Betesayida (22-26)
-
Petrosi wakuti Yesu ni Khristu (27-30)
-
Yesu wakuyowoyerathu vya nyifwa yake (31-33)
-
Ŵasambiri ŵaunenesko (34-38)
8 Mu mazuŵa ghara, pakaŵaso mzinda ukuru ndipo ŵakaŵavya chakuti ŵarye. Ntheura wakachema ŵasambiri, wakati kwa iwo:
2 “Nili na chitima na mzinda,+ chifukwa ŵakhala nane mazuŵa ghatatu kweni ŵalije kakuti ŵarye.+
3 Usange ningaŵawezga ku vikaya vyawo na njara, ŵalendukenge pa nthowa, chifukwa ŵanyake ŵali kufuma kutali chomene.”
4 Kweni ŵasambiri ŵake ŵakamufumba kuti: “Kasi mu mayiyi ghano, munthu wangatora nkhu vingwa vyakukwana ŵanthu aŵa kuti ŵakhute?”
5 Wakaŵafumba kuti: “Muli na vingwa vilinga?” Ŵakati: “Vingwa 7.”+
6 Ndipo wakaphalira mzinda kuti ukhale pasi. Wakatora vingwa 7 vira, wakawonga, wakavimenya, na kuvipeleka ku ŵasambiri ŵake kuti ŵagaŵire ŵanthu, ndipo ŵakagaŵira mzinda.+
7 Ŵakaŵaso na tusomba tuchoko waka, ndipo wakati wawonga, wakaŵaphalira kuti ŵagaŵireso ŵanthu.
8 Ntheura ŵanthu ŵakarya na kukhuta. Ŵakatora vimenyu vyakukhalapo vyakukwana vidunga 7 vikuruvikuru.+
9 Pakaŵa ŵanalume pafupifupi 4,000. Paumaliro wakaŵawezga kuti ŵalutenge.
10 Mwaluŵiro wakakwera boti pamoza na ŵasambiri ŵake na kwiza mu chigaŵa cha Dalamanuta.+
11 Sono Ŵafarisi ŵakiza kwa iyo na kwamba kususkana nayo, ndipo pakumuyezga, ŵakamupempha kuti waŵalongore chimanyikwiro chakufuma kuchanya.+
12 Ntheura wakakhizga mtima, ndipo wakati: “Chifukwa wuli muwiro uwu ukupenja chimanyikwiro?+ Nadi nkhumuphalirani, muwiro uwu upikenge chimanyikwiro chilichose chara.”+
13 Ntheura wakaŵaleka, wakakweraso boti na kuluta ku sirya linyake la nyanja.
14 Kweni ŵasambiri ŵakaluwa kuyegha vingwa, ŵakayegha waka chingwa chimoza pera mu boti.+
15 Ndipo wakaŵachenjezga kwambura kuŵabisira, wakati: “Muŵe maso, ndipo chenjerani na nthukumusi ya Ŵafarisi na nthukumusi ya Herode.”+
16 Ntheura ŵakamba kukwesana chifukwa ŵakaŵavya vingwa.
17 Pakuwona ichi, Yesu wakati kwa iwo: “Chifukwa wuli mukukwesana kuti mulije vingwa? Kasi muchali mundamanye na kupulikiska ng’anamuro? Kasi muli na mitima yambura kupulikiska?
18 ‘Nangauli muli na maso, mukuwona chara, nangauli muli na makutu, mukupulika chara.’ Kasi mukukumbuka chara,
19 apo nkhamenyera vingwa vinkhondi+ ŵanalume 5,000? Kasi mukatora vidunga vilinga vyakuzura na vimenyu?” Ŵakati kwa iyo: “Vidunga 12.”+
20 “Apo nkhamenyera vingwa 7 ŵanalume 4,000, kasi mukatora vidunga vikuruvikuru vilinga vyakuzura na vimenyu?” Ndipo ŵakati kwa iyo: “Vidunga 7.”+
21 Yesu wakati kwa iwo: “Kasi muchali mundapulikiske?”
22 Sono ŵakayima pa Betesayida. Kura, ŵanthu ŵakamutolera munthu wachibulumutira, ndipo ŵakamuŵeya kuti wamukhwaske.+
23 Yesu wakamukora pa woko munthu wachibulumutira yura na kumutolera kuwaro kwa muzi. Wakati wamuthunyira mata mu maso,+ wakaŵika mawoko ghake pa iyo na kumufumba kuti: “Kasi ukuwona kalikose?”
24 Ndipo munthu yura wakinuka, wakati: “Nkhuwona ŵanthu kweni ŵakuwoneka nga ni makuni ghakwendendeka.”
25 Yesu wakaŵikaso mawoko ghake mu maso gha munthu yura, munthu yura wakamba kuwona makora. Wakachizgika, ndipo chilichose wakachiwonanga makora chomene.
26 Ntheura wakamutuma kuti wawerenge ku nyumba, wakati: “Unganjiranga mu muzi chara.”
27 Sono Yesu na ŵasambiri ŵake ŵakanyamuka kuya mu mizi ya ku Kesareya Filipi. Pa nthowa wakamba kufumba ŵasambiri ŵake, wakati: “Kasi ŵanthu ŵakuti ndine njani?”+
28 Ŵakati kwa iyo: “Yohane Mubatizi,+ kweni ŵanyake ŵakuti Eliya,+ ŵanyakeso ŵakuti, yumoza wa ntchimi.”
29 Ndipo wakaŵafumba kuti: “Kweni imwe mukuti ndine njani?” Petrosi wakazgora kuti: “Ndimwe Khristu.”+
30 Penepapo wakaŵakanizga kuti ŵaleke kuphalira munthu vya iyo.+
31 Kweniso wakamba kuŵasambizga kuti Mwana wa munthu wakwenera kujumpha mu visuzgo vinandi, wakanikenge na ŵalara, ŵalara ŵa ŵasembe, na ŵalembi ndipo pamanyuma wakomekenge.+ Kweni wazamuwuka pamanyuma pa mazuŵa ghatatu.+
32 Wakayowoya mazgu agha kwambura wofi. Kweni Petrosi wakamutolera pamphepete na kwamba kumususka.+
33 Yesu wakazgoka, wakalaŵiska ŵasambiri ŵake, ndipo wakachenya Petrosi, wakati: “Luta kumanyuma kwane Satana! Chifukwa uli na maghanoghano gha Chiuta chara, kweni gha ŵanthu.”+
34 Sono wakachemera mzinda kwa iyo pamoza na ŵasambiri ŵake, ndipo wakati kwa iwo: “Usange munthu wakukhumba kunilondezga, wajipate na kunyamura khuni lake lakusuzgikirapo ndipo walutilire kunilondezga.+
35 Chifukwa waliyose uyo wakukhumba kuponoska umoyo wake wawutayenge, kweni waliyose uyo wakutaya umoyo wake chifukwa cha ine ndiposo chifukwa cha makani ghawemi, wawuponoskenge.+
36 Nakuti chingamovwira vichi munthu usange wangasanga vinthu vyose vya mu charu kweni wataya umoyo wake?+
37 Ntchivichi pera icho munthu wangapeleka kusinthiska na umoyo wake?+
38 Pakuti waliyose uyo wakukhozgeka soni na ine kweniso mazgu ghane mu muwiro uwu wauleŵi na wakwananga, Mwana wa munthu nayo wazamukhozgeka soni+ na iyo para wakwiza mu uchindami wa Awiske pamoza na ŵangelo ŵatuŵa.”+
Tumizgani
Tumizgani
Mariko 8
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=41&Chapter=8&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D41%26Chapter%3D8%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
34 Sono Dina mwana msungwana wa Leya,+ uyo wakababira Yakhobe wakalutanga kukachezga na ŵamwali ŵa mu charu.+
2 Shekemu mwana wa Hamori Muhivi,+ mulongozgi wa charu, wakati wamuwona wakamutora, wakagona nayo na kumukazuzga.
3 Ndipo mtima wake ukademelera kwa Dina, mwana msungwana wa Yakhobe, wakamutemwa chomene mwali uyu ndipo wakayowoya nayo mwakunyengelera.
4 Ntheura Shekemu wakati kwa Hamori+ wiske: “Nitolerani mwali uyu kuti waŵe muwoli wane.”
5 Apo Yakhobe wakapulikanga kuti Shekemu wafipiska mwana wake Dina, ŵana ŵake ŵanalume ŵakaŵa na viŵeto vyake ku thondo. Ntheura Yakhobe wakakhala chete m’paka ŵakawerako.
6 Pamasinda, Hamori wiske wa Shekemu, wakaluta kukayowoya na Yakhobe.
7 Kweni ŵana ŵanalume ŵa Yakhobe ŵakapulika nkhani iyi, ndipo nyengo yeneyiyo ŵakawerako ku thondo. Ŵakakwiya na kukalipa chomene, chifukwa Shekemu wakalengeska Israyeli pakugona na Dina, mwana wa Yakhobe,+ chinthu icho chikeneranga kuchitika chara.+
8 Hamori wakayowoya nawo, wakati: “Mwana wane Shekemu wakudokera chomene mwana winu msungwana. Nkhumuŵeyani, mupani kuti waŵe muwoli wake.
9 Tiyeni titoleranenge imwe na ise. Mutipe ŵana ŵinu ŵasungwana, ndipo namwe mutore ŵana ŵithu ŵasungwana.+
10 Mukhalenge nase, ndipo muŵenge na malo mu charu ichi. Mukhale na kuchita malonda na kukhazikika mwenemumu.”
11 Shekemu wakati kwa wiske wa Dina na ŵadumbu ŵake: “Nisange uwemi pamaso pinu, ndipo nimupaninge chilichose icho mungayowoya kwa ine.
12 Nanga mungakhumba maloworo ghanandi wuli na vyawanangwa,+ nili wakunozgeka kupeleka chilichose icho mungayowoya kwa ine. Imwe munipe waka mwali uyu kuti waŵe muwoli wane.”
13 Ŵana ŵa Yakhobe ŵakamuzgora Shekemu na wiske, Hamori, mwaupusikizgi chifukwa wakafipiska Dina mudumbu wawo.
14 Ŵakati kwa iwo: “Ise tingachita chara kupeleka mudumbu withu kwa mwanalume wambura kukotoleka.+ Pakuti ichi ntchasoni kwa ise.
15 Tingamuzomerezgani pekha para mungaŵa nga ndise, mwanalume waliyose pakati pinu wakotoleke.+
16 Apo ndipo tingamupani ŵana ŵithu ŵasungwana, nase titorenge ŵana ŵinu ŵasungwana. Ndipo tikhalenge namwe na kuŵa munthu yumoza.
17 Kweni usange mwakana kukotoleka, mbwenu tamutora mwana withu na kuluta.”
18 Mazgu ghawo ghakakondweska Hamori+ na mwana wake Shekemu.+
19 Munyamata uyu wakaziwulika yayi kuchita icho ŵakayowoya,+ chifukwa wakamutemwa chomene mwana msungwana wa Yakhobe. Shekemu wakaŵa wakuchindikika chomene kuluska waliyose mu nyumba ya awiske.
20 Ntheura Hamori na mwana wake Shekemu ŵakaluta ku chipata cha msumba wawo, ndipo ŵakayowoya na ŵanalume ŵa mu msumba,+ ŵakati:
21 “Ŵanthu aŵa ŵakukhumba kuŵa nase pamtende. Ŵalekani ŵakhale mu charu na kuchita malonda mwenemumu, chifukwa charu ntchikuru ndipo chingaŵakwana. Tingatora ŵana ŵawo ŵasungwana kuti ŵaŵe ŵawoli ŵithu, nase tiŵapenge ŵana ŵithu ŵasungwana.+
22 Kweni pakukhumbikwa chinthu chimoza pera kuti ŵanthu aŵa ŵazomere kukhala nase kuti tiŵe munthu yumoza. Mwanalume waliyose pakati pithu wakotoleke nga umo iwo ŵaliri ŵakukotoleka.+
23 Asi katundu wawo, chuma chawo, na viŵeto vyawo vyose viŵenge vithu? Ntheura tiyeni tiŵazomerezge kuti ŵakhale nase.”
24 Ŵanthu wose awo ŵakafumanga pa chipata cha msumba wake, ŵakapulikira ivyo Hamori na mwana wake Shekemu ŵakayowoya. Ŵanalume wose ŵakakotoleka, wose awo ŵakafumanga pa chipata cha msumba.
25 Kweni pa zuŵa lachitatu, apo ŵanalume aŵa ŵakaŵa ŵachali kupulika ulwilwi, ŵana ŵaŵiri ŵa Yakhobe, Simiyoni na Levi, ŵadumbu ŵa Dina,+ ŵakatora malupanga ghawo. Ndipo ŵakanjira mu msumba mwamabuchi na kukoma mwanalume waliyose.+
26 Ŵakakoma na lupanga Hamori na mwana wake Shekemu. Paumaliro ŵakafumiska Dina mu nyumba ya Shekemu na kuluta.
27 Ŵana ŵanyake ŵa Yakhobe ŵakiza ku ŵanthu awo ŵakakomeka na kuyora katundu yose wa mu msumba, chifukwa ŵakafipiska mudumbu wawo.+
28 Ŵakatora mberere zawo zose, ng’ombe, mbunda, na vyose ivyo vikaŵa mu msumba kweniso mu minda.
29 Ŵakatoraso vyuma vyawo vyose, ŵakakora ŵawoli ŵawo wose na ŵana, na kuyora vyose ivyo vikaŵa mu nyumba.
30 Penepapo Yakhobe wakati kwa Simiyoni na Levi:+ “Mwanichemera suzgo yikuru chomene na kuninunkhiska ku ŵanthu ŵa mu charu ichi, Ŵakenani na Ŵaperizi. Ine nili na ŵanthu ŵachoko chomene, usange ŵawunganenge na kuniwukira, ŵaniparanyenge, ine na nyumba yane.”
31 Kweni iwo ŵakati: “Kasi ntchakwenelera kuti munthu wachite nayo nthena mudumbu withu nga ni hule?”
Tumizgani
Tumizgani
Genizesi 34
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=1&Chapter=34&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D1%26Chapter%3D34%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
UMOYO WACHIKHRISTU
Ivyo Vingatovwira Kuti Tiŵe Ŵaluso mu Uteŵeti—Ivyo Tingachita Kuti Tizakawelereko
Chifukwa Wuli Nkhwakuzirwa?
Tikukhumba kuthilira mbuto yaunenesko iyo tapanda. (1Ko 3:6) Para tasanga munthu uyo wakukhumba kumanya vinandi, ntchiwemi kumufumba fumbo lakuti tizakazgore para tizaso. Para tamufumba, chikuŵa chipusu kwizaso chifukwa nkhani iyo tizamudumbiskana tikuyimanya kale. Para tawelerako, tingamuphalira kuti tiza kuti tizgore fumbo ilo tikamufumbani.
UMO TINGACHITIRA:
Para mukunozgekera upharazgi wakunyumba na nyumba, mukweneraso kunozgekera fumbo lakuti mukazgore ulendo wakulondezgapo. Nyengo zinyake fumbo lingafuma mu magazini iyo mwamugaŵira. Panji lingafuma mu buku ilo mwangunozgekera kuti mukadumbiskane nayo para mwaluta.
Paumaliro, mungamupempha kuti mukizeso mwakuti muzakadumbiskane fumbo ilo mwamufumba. Mungatora adiresi yake panji nambara ya foni kuyana na umo vinthu viliri.
Ntchiwemi kuwelerako para mukapangana na munthu kuti mwamuweraso, ndipo mukwenera kuluta pa nyengo iyo mukapangana.—Mt 5:37.


text: 11 “Apo Israyeli wakaŵa msepuka, nkhamutemwa,+Ndipo nkhamuchema mwana wane kufuma mu Eguputo.+2 Apo iwo* ŵakakhuka chomene kuŵachema,Ndipo iwo ŵakatalikirananga nawo chomene.+Ŵakalutilira kupeleka sembe ku vikozgo vya Baala,+Na kupeleka sembe ku vikozgo vyakuŵaja.+3 Kweni ndine nkhasambizga Efurayimu kwenda,+ nkhaŵayegha mu mawoko ghane;+Kweni ŵakaŵa navyo na ntchito chara kuti nkhaŵachizga.4 Nkhaŵaguzanga na mikusa ya ŵanthu,* na vingwe vya chitemwa,+Kwa iwo nkhaŵa nga ni munthu uyo wakufumyamo goliwoli* mu singo* yawo,Nkhasindama na kupeleka chakurya kwa waliyose wa iwo.5 Ŵazamuweleraso chara ku charu cha Eguputo, kweni Asiriya ndiyo wazamuŵa themba lawo,+Chifukwa ŵakakana kuwelera kwa ine.+6 Lupanga luzamuzingilira kwimikana na misumba yake+Na kupankhura mitambiko yake na kuŵamara chifukwa cha chiŵembu chawo.+7 Ŵanthu ŵane ŵaŵikapo mtima kuŵa ŵambura kugomezgeka kwa ine.+Nangauli ŵakuŵachemera pachanya,* kweni palije uyo wakuwuka.8 Iwe Efurayimu, kasi ningakujowora wuli?+Iwe Israyeli, kasi ningakupeleka wuli?Kasi ningakuchitira wuli nga ni Adima?Kasi ningakuzgora wuli kuŵa nga ni Zeboyimu?+Mtima wane wasintha;Pa nyengo yakuyana waka chiwuravi chane chavunduka.*+9 Nizamufumiska chara ukali wane wakugolera.Efurayimu nizamumuparanyaso chara,+Chifukwa ndine Chiuta, ndine munthu chara,Ndine Mutuŵa mukati mwinu;Nizamwiza mwaukali chara kwimikana namwe.10 Ŵazamulondezga Yehova, ndipo iyo wazamubangura nga ni nkhalamu;+Para wakubangura, ŵana ŵake ŵazamwiza kufuma kumanjiliro gha dazi uku ŵakumbwambwantha.+11 Pakwiza kufuma ku Eguputo ŵazamumbwambwantha nga nkhayuni,Nga ni nkhunda yikufuma mu charu cha Asiriya;+Ndipo nizamuŵakhazika mu nyumba zawo,” ndimo wayowoyera Yehova.+12 “Efurayimu wanizingilizga na mautesi,Nyumba ya Israyeli yanizingilizga na upusikizgi.+Kweni Yuda wachali kwenda na Chiuta,Ndipo ngwakugomezgeka pamaso pa Mutuŵa Chomene.”+


text:
Kasi Baibolo Linganovwira pa Nkhani ya Ndalama na Ngongoli?
Ivyo Baibolo likuyowoya
Enya. Mu Baibolo muli fundo zinayi izo zingamovwirani:
Pangani bajeti.
‘Maghanoghano gha munthu wachitatata ghakovwira kuti vinthu vyende makora, kweni wose awo ŵakuchimbilira pakuchita vinthu ŵakavukenge.’(Zintharika 21:5) Kugura waka vinthu chifukwa chakuti vyakhira mtengo yayi. Pangani bajeti na kugura ivyo vili pa bajeti.
Kukongora bweka yayi.
‘Uyo wakongora ni muzga wa uyo wamukongozga.’(Zintharika 22:7) Usange muli na ngongoli ndipo muchedwenge kuwezga, panganani na mweneko umo muwezgerenge. Chitani ivyo mwayowoya. Baibolo likuti:
‘Luta, ukajiyuyure na kumuŵeya luŵiro mzengezgani wako. Ungazomerezganga yayi maso ghako kugona tulo, panji vikopi vyako kusiwa.’(Zintharika 6:1-5) Para mwatondekaso kuwezga, mupemphani kuti wamupani nyengo.
Wonani ndalama mwakwenelera.
‘Uyo wakudokera usambazi wakupusumphira chuma, walije kumanya kuti ukavu umuwirenge.’(Zintharika 28:22) Sanji na mbunu ni viheni. Ivi vinganjizga ukavu na kumutimbazgani kusopa Chiuta.
Khorwani na ivyo muli navyo.
“Pakuŵa na vyakurya, vyakuvwara na nyumba, tikhorwenge na vinthu ivi.”(1 Timote 6:8) Munthu wakuŵa wakukondwa chifukwa cha ndalama yayi. Ŵanthu ŵanyake mbakukondwa chomene nangauli ŵalije ndalama zinandi. Ŵakutemwa chomene banja lawo, ŵabwezi ŵawo, na Chiuta.—Zintharika 15:17; 1 Petrosi 5:6, 7.


text:
Okutobala 10-16
ZINTHARIKA 7-11
Sumu 32 na Lurombo
Mazgu Ghakwamba (Mamin. 3 panji kuchepera apa)
MAZGU GHA CHIUTA MBUSAMBAZI
“‘Mtima Winu Ungapatukiranga Kumphepete Yayi’”: (Mamin. 10)
Zi 7:6-12—Awo ŵalije mahara kanandi ŵakuŵa pangozi mwauzimu (w00-CN 11/15 peji 29-30)
Zi 7:13-23—Usange munthu wandasankhe makora vyakuchita wakupwetekeka (w00-CN 11/15 peji 30-31)
Zi 7:4, 5, 24-27—Vinjeru na kupulikiska vitivikilirenge (w00-CN 11/15 peji 29, 31)
-
Ivyo Tasambira: (Mamin. 8)
Zi 9:7-9—Kasi umo tikuchitira para tapika ulongozgi vikuvumburachi vya ise? (w01-CN 5/15 peji 29-30)
Zi 10:22—Kasi thumbiko la Yehova likusazgapo vichi mazuŵa ghano? (w06 6/1 peji 13-16 ndime 3-16)
Kasi ivyo nasambira pakuŵerenga Baibolo sabata iyi vikunisambizga vichi za Yehova?
Kasi nasanga fundo wuli pakuŵerenga Baibolo sabata iyi izo zinganovwira pakupharazga?
-
Kuŵerenga Baibolo: (Mamin. 4 panji kuchepera apa) Zi 8:22–9:6
PHARAZGANI MWALUSO
Paulendo Wakwamba: (Mamin. 2 panji kuchepera apa) Mulongorani nkhani ya pa chikopi mu Wukani! nambara 5. Muchemerani ku maungano gha pa sabata.
Ulendo Wakuwelerako: (Mamin. 4 panji kuchepera apa) Dumbiskanani nayo nkhani ya pa chikopi mu Wukani! nambara 5. Muchemerani ku maungano gha pa sabata.
Sambiro la Baibolo: (Mamin. 6 panji kuchepera apa) bh peji 176 ndime 5-6. Muchemerani msambiri ku maungano.
UMOYO WACHIKHRISTU
Sumu 83
Ivyo Ŵanyinu Ŵakuyowoya—Mafoni (Zi 10:19): (Mamin. 15) Kudumbiskana. Woneskani dankha vidiyo yakuti Ivyo Ŵanyinu Ŵakuyowoya—Mafoni Kufuma apo, dumbiskanani nkhani yakuti “Kodi Ndiyenera Kudziwa Zotani Zokhudza Mameseji a Pafoni?” iyo yikusangika pa jw.org/ny. Didimizganipo fundo izo zili pa kamutu kakuti “Zofunikira Kukumbukira pa Nkhani ya Mameseji.”
Sambiro la Baibolo la Mpingo: (Mamin. 30) ia mutu 8 ndime 17-27, na kuweleramo pa peji 75
Weleranimo Ivyo Mwasambira na Kuyowoyapo Mwakudumura Ivyo Muzamusambira Sabata Yikwiza (Mamin. 3)
Sumu 152 na Lurombo
Kumbukani kuti: Mulizge dankha sumu yiphya iyi kuti wose ŵayipulikizge, kufuma apo ndipo yimbani.


text:
VITHUZITHUZI
Vithuzithuzi
Loto la Wakuphika
Chita dawunilodi PDF iyi. Pali vithuzithuzi viŵiri. Ndipo wona vinthu vitatu ivyo vikupambana pa vithuzithuzi ivi.
Vinyake
Miliri Yitatu Yakwambilira ku Ŵaeguputo
Kasi pali mphambano wuli pakati pa miliri yitatu yakwamba na yinyake 7?
Farawo Wakakwezga Yosefe
Malizga kujambura chithuzi ichi ndipo umanyenge chifukwa icho ŵakuru ŵa Yosefe ŵakatondekera kumumanya.
Yosefe Ŵakamuguliska Kuŵa Muzga
Kopera nkhani iyi na kupulinta ndipo penja vinthu viŵiri ivyo vikukolerana yayi na nkhani iyi.


text: 2 “Soka kwa awo ŵakwata chiŵembu,Awo ŵakughanaghana viheni pa mabedi ghawo!Para ungweru wa mulenji wiza ŵakuchita ivyo ŵaghanaghananga,Pakuti ŵali na nkhongono zakuvichitira.+2 Ŵakudokera minda na kuyipoka;+Kweniso ŵakudokera nyumba ndipo ŵakuzitora;Ŵakulyera munthu na nyumba yake,+Ndipo ŵakulyera munthu chiharo chake.3 Ntheura ichi ndicho Yehova wayowoya:‘Wonani, mbumba iyi nkhuyinozgera soka+ ndipo muzamupona chara ku soka ilo.*+Muzamwendaso mwakujikuzga chara,+ pakuti ni nyengo ya soka.+4 Mu zuŵa ilo, ŵanthu ŵazamumuyowoyerani ntharika,Ndipo ŵazamumutengelerani chomene.+Ŵazamuti: “Taparanyika tetete!+Chigaŵa cha ŵanthu ŵane wakachipeleka mu mawoko gha ŵanji, wachifumiskako kwa ine.+Wapeleka minda yithu ku ŵanthu ŵambura kugomezgeka.”5 Ntheura muzamuŵavya munthu wakuti wanyoloske chingwe chakupimira,Kuti wagaŵe charu mu mpingo wa Yehova.6 Ŵakupharazga kuti: “Lekani kupharazga!Ŵangapharazganga vinthu ivi chara;Soni zitikorenge chara!”7 Imwe nyumba ya Yakhobe, asi kukuyowoyeka kuti:“Kasi mzimu wa Yehova waleka kuzikira?Kasi iyi ni milimo yake?”Kasi mazgu ghane ghakuŵachitira chiwemi yayi awo ŵakwenda mwakunyoloka?8 Kweni sonosono apa ŵanthu ŵane ŵawuka nga ni mulwani.Mukuvulira pakweru vitoweskero vyakuzirwa lumoza na malayaGha awo ŵakujumpha mwambura wofi, nga ni awo ŵakuwera ku nkhondo.9 Ŵanakazi ŵa ŵanthu ŵane mukuŵachimbizga mu nyumba zawo zakukondweska,Ku ŵana ŵawo mukuwuskako uchindami wane muyirayira.10 Nyamukani na kuluta, pakuti agha ni malo ghakupumulirapo chara.Chifukwa cha ukazuzi,+ kuli pharanyiko, pharanyiko lakofya.+11 Usange munthu wakulondezga mphepo na upusikizgi na kuteta utesi wakuti:“Nimupharazgiraninge vya vinyo na chakumwa chakuloŵezga,”Mbwenu waŵenge waka mupharazgi wa ŵanthu aŵa!+12 Imwe ŵana ŵa Yakhobe, nizamumuwunjikani mose.Ŵakukhalapo wose ŵa Israyeli nizamuŵawunjika nadi.+Nizamuŵaŵika pamoza nga ni mberere mu chiŵaya,Nga ni mskambo pa utheka wake wakubiliŵira.+Kuzamuŵa vyongo vya ŵanthu.’+13 Uyo wakuswa linga wazamuŵadangilira.Ŵazamuswa na kujumpha pa chipata. Ŵazamufumira apo ŵaswa.+Themba lawo lizamujumpha panthazi pawo,Yehova wazamuŵadangilira.”+


text:
VYAKUCHITA PAKUSAMBIRA BAIBOLO
Vyakuchita Pakusambira Baibolo
Uŵenge Walusungu
Kasi ntharika ya Musamariya muwemi yikukusambizga vichi? Kopera nkhani iyi, ŵerenga mu Baibolo na kuwona ivyo vingakovwira.
Vinyake
Chiuta Wakamuzgora
Sambira vya Nehemiya, kuti umanye ivyo vikamovwira pa nyengo iyo ŵanthu ŵakamusekanga.
Kanani Makhumbiro Ghaheni
Ŵerenga nkhani ya Davide na Batisheba ndipo uŵe nga ukuwona ivyo vikachitikanga. Kasi tikusambirapo vichi?
Ŵakaŵa Ŵakukondwa Nangauli Ŵakasuzgikanga!
Kasi ni vichi ivyo vikawovwira Paulosi na Sila kulutilira kuŵa ŵakukondwa nangauli ŵakakumananga na masuzgo?


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
11 Wakanipa thete lakukozgana na ndodo+ ndipo wakati kwa ine: “Wuka ndipo upime malo ghakupatulika gha tempile la Chiuta na jotchero na kupenda awo ŵakusopa mwenemumo.
2 Kweni luŵaza ilo lili kuwaro kwa malo ghakupatulika gha tempile, ulileke ndipo ungalipimanga yayi, chifukwa lapelekeka ku mitundu, ndipo ŵazamukandilizga msumba utuŵa+ na malundi kwa myezi 42.+
3 Nizamutuma ŵakaboni ŵane ŵaŵiri kuti ŵachime mazuŵa 1,260, uku ŵavwara vigudulu.”
4 Iwo ŵayelezgereka na makuni ghaŵiri gha maolive+ na vyakuŵikapo nyali viŵiri+ ndipo ŵakwimilira panthazi pa Fumu ya charu chapasi.+
5 Usange munthu wakukhumba kuŵapweteka, moto ukufuma mu milomo yawo na kumyangura ŵalwani ŵawo. Usange munthu wangakhumba kuŵapweteka, wazamukomeka nthena.
6 Aŵa ŵali na mazaza kujara kuchanya+ kuti vula yileke kulokwa+ mu mazuŵa agho iwo ŵakuchima. Ndipo ŵali na mazaza pa maji kughazgora ndopa+ na kutimba charu chapasi na mtundu uliwose wa masoka kanandi waka umo ŵakukhumbira.
7 Para ŵamara kupeleka ukaboni, chikoko icho chikukwera kufuma mu chizongwe chizamurwa nawo nkhondo ndipo chizamuŵathereska na kuŵakoma.+
8 Vitanda vyawo vizamuŵa mu nthowa yisani ya msumba ukuru uwo mwauzimu ukuchemeka Sodomu na Eguputo, uko Fumu yawo nayo yikapayikika pa khuni.
9 Ŵanthu, mafuko, malulimi, na mitundu ŵazamuwona vitanda vyawo mazuŵa ghatatu na hafu,+ ndipo ŵazamuzomera yayi kuti vitanda vyawo viŵikike mu dindi.
10 Awo ŵakukhala pa charu chapasi ŵazamusekelera chifukwa cha nyifwa yawo ndipo ŵazamusangwa. Ŵazamutumirana vyawanangwa chifukwa ntchimi ziŵiri izi zikayuzga awo ŵakukhala pa charu chapasi.
11 Pamanyuma pa mazuŵa ghatatu na hafu, mzimu wa umoyo wakufuma kwa Chiuta ukanjira mwa iwo,+ ŵakimilira, ndipo wofi ukuru ukaŵawira awo ŵakaŵawonanga.
12 Ŵakapulika mazgu ghakuru kufuma kuchanya, ghakati kwa iwo: “Kwelerani kuno.” Ndipo ŵakaluta kuchanya mu bingu, ŵalwani ŵawo ŵakaŵawona.
13 Mu ora lira, kukachitikika chindindindi chikuru, ndipo chigaŵa chakhumi cha msumba chikawa. Ŵanthu 7,000 ŵakakomeka na chindindindi, ndipo ŵanyake wose ŵakatenthema na kupeleka uchindami kwa Chiuta wakuchanya.
14 Soka lachiŵiri+ lajumpha. Wonani, soka lachitatu likwiza mwaluŵiro.
15 Mungelo wa 7 wakalizga mbata yake.+ Ndipo mazgu ghakuru ghakapulikikwa kuchanya, kuti: “Ufumu wa charu wazgoka Ufumu wa Fumu+ yithu na wa Khristu wake,+ ndipo iyo walamulirenge nga ni themba muyirayira swii.”+
16 Ndipo ŵalara 24+ awo ŵakakhala panthazi pa Chiuta pa vitengo vyawo ŵakajikama na kusopa Chiuta,
17 ŵakati: “Tikumuwongani, Yehova Chiuta, Wankhongonozose, imwe muliko+ ndipo mukaŵako, chifukwa mwatora nkhongono zinu zikuru ndipo mwamba kuwusa nga ni themba.+
18 Kweni mitundu yikakalipa, ndipo ukali winu ukiza kweniso nyengo yakutemeka yikiza yakuti ŵakufwa ŵeruzgike, na kuŵapa njombe+ yawo ŵazga ŵinu ntchimi+ na ŵatuŵa ndiposo awo ŵakopa zina linu, ŵachoko na ŵakuru, kweniso kuti muparanye awo ŵakunanga charu chapasi.”+
19 Malo ghakupatulika gha tempile la Chiuta agho ghali kuchanya ghakajulika. Likasa la phangano lake likawoneka mu malo ghakupatulika gha tempile.+ Ndipo kukaŵa kumwetuka kwa ŵaleza, kukapulikikwa mazgu, kududumira kwa ŵaleza, kukachitika chindindindi, ndiposo kukalokwa vula yikuru yamalibwe.
Tumizgani
Tumizgani
Chivumbuzi 11
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=66&Chapter=11&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D66%26Chapter%3D11%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Ivyo Hezekiya wakachita kweniso nyifwa yake (27-33)
32 Pamanyuma pa kuchita vinthu ivi mwakugomezgeka,+ Senakeribu themba la Asiriya wakiza na kunjira mu Yuda. Wakazingilizga misumba yakukhora, wakakhumba kuyibwangandura na kuyipoka.+2 Hezekiya wakati wawona kuti Senakeribu wiza, ndipo wakukhumba kurwa nkhondo na Yerusalemu,3 wakadumbiskana na ŵakaronga na ŵankhondo ŵake, ndipo wakadumura kuti ŵajare maji gha mbwiwi kuwaro kwa msumba,+ ndipo ŵakamovwira.4 Ŵanthu ŵanandi ŵakawungana, ndipo ŵakajara mbwiwi na kamlonga ako kakajumphanga mu charu, ŵakati: “Kasi mathemba gha Asiriya ghizirechi na kusanga maji ghanandi?”5 Wakaŵikapo mtima na kuzengaso linga lose ilo likawa, ndipo wakazengapo vigongwe pachanya pake, kuwaro wakazengakoso linga linyake. Kweniso wakanozga Chibumira*+ cha Msumba wa Davide, ndipo wakapanga vilwero vinandi chomene na viskango.6 Kufuma apo, wakimika ŵalongozgi ŵa ŵasilikari pa ŵanthu, wakaŵawunganya mu luŵaza lwa pa chipata cha msumba ndipo wakaŵakhwimiska,* wakati:7 “Khwimani mtima na kuŵa ŵankhongono. Mungawopanga chara nesi kutenthema na themba la Asiriya+ na wumba wose uwo uli nalo, pakuti awo ŵali kwa ise mbanandi kuluska awo ŵali na ilo.+8 Ilo lili na woko la* munthu, kweni ise tili na Yehova Chiuta withu, watovwirenge na kutilwera nkhondo zithu.”+ Ŵanthu ŵakakhozgeka na mazgu gha Hezekiya themba la Yuda.+9 Pamanyuma, apo Senakeribu themba la Asiriya wakaŵa ku Lakishi+ na mazaza ghose gha uthemba wake, wakatuma ŵateŵeti ŵake ku Yerusalemu, kwa Hezekiya themba la Yuda na ku Ŵayuda wose ŵa mu Yerusalemu,+ wakati:10 “Senakeribu themba la Asiriya wakuti: ‘Kasi mukuthemba vichi pakukhala mu Yerusalemu apo wakuwukirika?+11 Asi Hezekiya wakumupuluskani na kumupelekani kuti mufwe na njara na nyota, apo wakuti: “Yehova Chiuta withu watithaskenge mu woko la themba la Asiriya”?+12 Asi Hezekiya uyu ndiyo wakawuskapo malo ghapachanya+ gha Chiuta winu* na majotchero ghake,+ ndipo wakaphalira Yuda na Yerusalemu kuti: “Musindamenge panthazi pa jotchero limoza ndipo ndilo muwotcherengepo sembe”?+13 Kasi mukumanya yayi ivyo ine na ŵasekuru ŵane tili kuchitira ŵanthu ŵa vyaru vinyake?+ Kasi ŵachiuta ŵa mitundu ya vyaru ŵakathaska charu chawo mu woko lane?+14 Kasi ni chiuta nju pa ŵachiuta wose ŵa ŵamitundu, awo ŵasekuru ŵane ŵakaŵaparanyirathu, wakathaska ŵanthu ŵake mu woko lane, kuti Chiuta winu wamuthaskani mu woko lane?+15 Mungazomerezganga chara kuti Hezekiya wamupusikani panji kumupuluskani nthena.+ Mungamugomezganga chara, pakuti kulije chiuta wa mtundu panji ufumu unyake uliwose uyo wakathaska ŵanthu ŵake mu woko lane na mu woko la ŵasekuru ŵane. Ipo Chiuta winu nkhavichi pera? Wangamuthaskani yayi mu woko lane!’”+16 Ŵateŵeti ŵake nawo ŵakamuyowoyera vinandi Yehova Chiuta waunenesko na Hezekiya muteŵeti wake.17 Wakalembaso makalata+ ghakunyoza Yehova Chiuta wa Israyeli+ na kumunena, wakati: “Chiuta wa Hezekiya wangathaska chara ŵanthu ŵake mu woko lane,+ nga umo ŵachiuta ŵa mitundu ya vyaru vinyake ŵakatondekera kuthaska ŵanthu ŵawo mu woko lane.”18 Ŵakalutilira kuchemerezga mu chiyowoyero cha Ŵayuda ku ŵanthu ŵa mu Yerusalemu awo ŵakaŵa pa linga, kuŵawofya na kuŵatenthemeska, mwakuti ŵapoke msumba.+19 Ŵakayowoyera uheni Chiuta wa Yerusalemu nga umo ŵakachitira na ŵachiuta ŵa ŵanthu ŵa charu chapasi, awo ni mulimo wa mawoko gha ŵanthu.20 Kweni Themba Hezekiya na ntchimi Yesaya+ mwana wa Amozi ŵakalombanga na kulilira kuchanya kupempha wovwiri.+21 Penepapo Yehova wakatuma mungelo na kuphyerapo vinkhara vyose vyankhongono,+ mulongozgi, na mudangiliri mu msasa wa themba la Asiriya. Ntheura wakawelera ku charu chake na soni. Pamanyuma wakanjira mu nyumba* ya chiuta wake, ndipo mwenemura ŵana ŵake ŵanyake ŵakamukoma na lupanga.+22 Ntheura Yehova wakaponoska Hezekiya na ŵanthu ŵa mu Yerusalemu mu woko la Senakeribu themba la Asiriya kweniso mu woko la ŵanyake wose, ndipo wakaŵapa chipumulo kosekose.23 Ŵanandi ŵakiza na vyawanangwa kwa Yehova mu Yerusalemu na vinthu viwemi chomene kwa Hezekiya themba la Yuda.+ Pamanyuma pa ivi, mitundu yose yikamuchindikanga chomene.24 Mu mazuŵa ghara, Hezekiya wakalwara vwitivwiti pafupi kufwa, ndipo wakalomba kwa Yehova,+ uyo wakamuzgora na kumupa chimanyikwiro.+25 Kweni Hezekiya wakawonga chara pa viwemi ivyo vikamuchitikira, pakuti mtima wake ukajikuzga. Ichi chikamuchemera ukali, iyo kweniso Yuda na Yerusalemu.26 Ndipouli, Hezekiya wakajiyuyura, wakaleka kujikuzga mu mtima wake,+ iyo na ŵanthu ŵa mu Yerusalemu, ndipo ukali wa Yehova ukaŵizira chara mu mazuŵa gha Hezekiya.+27 Hezekiya wakaŵa na usambazi unandi na uchindami.+ Wakajipangira nyumba zakusungamo+ siliva, golide, malibwe ghakuzirwa, mafuta gha basamu, viskango, na vinthu vinyake vyose vyakudokeka.28 Wakanozga malo ghakusungamo mbuto, vinyo liphya, na mafuta, kweniso viŵaya vya mitundu yose ya viŵeto na viŵaya vya mbuzi na mberere.29 Wakajisangiraso misumba, na viŵeto vinandi chomene, mberere na mbuzi, na ng’ombe, pakuti Chiuta wakamupa vinthu vinandi chomene.30 Hezekiya ndiyo wakajara chisimi chakunena cha maji+ gha Gihoni+ na kughalongozgera kumanjiliro gha dazi ku Msumba wa Davide.+ Vyose ivyo Hezekiya wakachitanga vikamwendera makora.31 Kweni ŵayowoyeri ŵa ŵakaronga ŵa Babuloni ŵakati ŵatumika kukamufumba chimanyikwiro+ icho chikachitika mu charu,+ Chiuta waunenesko wakamuleka waka kuti wamuyezge,+ mwakuti wamanye vyose ivyo vikaŵa mu mtima wake.+32 Mdauko unyake wose wa Hezekiya na lusungu* lwake,+ vili kulembeka mu mboniwoni ya Yesaya+ ntchimi mwana wa Amozi, mu Buku la Mathemba gha Yuda na Israyeli.+33 Hezekiya wakagona na ŵasekuru ŵake, ndipo ŵakamusunga pa nthowa yakukwelera ku malaro gha ŵana ŵa Davide.+ Yuda yose na ŵanthu ŵa mu Yerusalemu ŵakamuchindika pa nyifwa yake. Mwana wake Manase wakaŵa themba mu malo ghake.


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Mariya wakupungulira mafuta pa malundi gha Yesu (1-11)
-
Yesu wakunjira mu Yerusalemu nga ni chatonda (12-19)
-
Yesu wakuyowoyerathu vya nyifwa yake (20-37)
-
Ŵayuda ŵambura chipulikano ŵakufiska uchimi (38-43)
-
Yesu wakiza kuzakaponoska charu (44-50)
12 Ndipo kukati kwakhala mazuŵa 6 kuti Paska lichitike, Yesu wakafika ku Betaniya, uko wakaŵa Lazaro+ uyo Yesu wakamuwuska ku ŵakufwa.
2 Ntheura kwenekura ŵakamunozgera chakurya cha mise, ndipo Marita wakaŵateŵeteranga,+ kweni Lazaro wakaŵa yumoza wa awo ŵakaryanga na Yesu.
3 Ntheura Mariya wakatora mafuta ghakununkhira ghakukwana magiramu pafupifupi 327. Agha ghakaŵa mafuta ghakudula gha narido mwenecho. Ndipo wakaphakazga malundi gha Yesu na kupuputa malundi ghake na sisi lake. Nyumba yikazura na sungu liwemi la mafuta ghakununkhira.+
4 Kweni Yudasi Isikariyoti,+ yumoza wa ŵasambiri ŵake, uyo wakaŵa pafupi kumupeleka, wakati:
5 “Chifukwa wuli mafuta ghakununkhira agha ghanguleka kuguliskika ndalama zakukwana madinari 300 na kupeleka ku ŵakavu?”
6 Ndipouli, wakayowoya nthena chifukwa cha kughanaghanira ŵakavu yayi, kweni chifukwa chakuti wakaŵa munkhungu. Iyo ndiyo wakasunganga bokosi la ndalama ndipo wakibanga ndalama izo ŵakaŵikangamo.
7 Ntheura Yesu wakati: “Mulekani wachite ichi sono pakunozgekera zuŵa la kusungika kwane.+
8 Chifukwa ŵakavu muŵenge nawo nyengo zose,+ kweni ine muŵenge nane nyengo zose chara.”+
9 Mzinda ukuru wa Ŵayuda ukamanya kuti wakaŵa kura, ndipo ukiza, chifukwa cha Yesu pera chara, kweniso kuzakawona Lazaro, uyo wakamuwuska ku ŵakufwa.+
10 Sono ŵalara ŵa ŵasembe ŵakapangana kuti ŵakome na Lazaro wuwo,
11 pakuti chifukwa cha iyo Ŵayuda ŵanandi ŵakalutanga kwenekura na kupulikana mwa Yesu.+
12 Zuŵa lakulondezgapo, mzinda ukuru uwo ukiza ku chiphikiro ukapulika kuti Yesu wakwiza mu Yerusalemu.
13 Ŵakatora minthavi ya makuni gha mikama na kuluta kukakumana nayo. Ndipo ŵakamba kuchemerezga kuti: “Ponoskani, tikumuŵeyani! Ngwakutumbikika uyo wakwiza mu zina la Yehova,+ Themba la Israyeli!”+
14 Kweni Yesu wakati wasanga mbunda yichoko, wakakhalapo,+ nga umo kuli kulembekera kuti:
15 “Kopa chara, mwana msungwana wa Ziyoni. Wona, themba lako likwiza, lakhala pa mwana wa mbunda.”+
16 Pakwamba ŵasambiri ŵake ŵakapulikiska yayi vinthu ivi. Kweni Yesu wakati wapika uchindami,+ ŵakakumbuka kuti vinthu ivi vikalembekera iyo ndiposo kuti vinthu ivi ŵakamuchitira iyo.+
17 Ntheura mzinda uwo ukaŵa nayo apo wakachemanga Lazaro kufuma mu dindi+ na kumuwuska ku ŵakufwa ukalutilira kuchitira ukaboni.+
18 Lekani mzinda ukati wapulika kuti wachita chimanyikwiro ichi, ukaluta kukakumana nayo.
19 Ntheura Ŵafarisi ŵakayowoyeskananga kuti: “Apa tatondeka kuchitapo kanthu. Wonani, charu chose chamulondezga.”+
20 Sono pakaŵa Ŵagiriki ŵanyake awo ŵakiza kuzakasopa pa chiphikiro.
21 Ntheura iwo ŵakiza kwa Filipu+ uyo wakaŵa wa ku Betesayida wa Galileya, ndipo ŵakamba kumupempha kuti: “Dada, tikukhumba kuwona Yesu.”
22 Filipu wakiza na kuphalira Andireya. Ndipo Andireya na Filipu ŵakiza na kuphalira Yesu.
23 Kweni Yesu wakaŵazgora kuti: “Ora liza kuti Mwana wa munthu wapike uchindami.+
24 Nadi nkhumuphalirani kuti, kwambura kuti mphuzi ya tirigu yawa pasi na kufwa, yikukhalilira mphuzi yimoza, kweni usange yafwa,+ sono ndipo yikupambika vipambi vinandi.
25 Waliyose uyo wakutemwa umoyo wake wakuwuparanya, kweni waliyose uyo wakutinkha umoyo wake+ mu charu chino ndiyo wakuwusunga ndipo wazamusanga umoyo wamuyirayira.+
26 Usange munthu wakukhumba kuniteŵetera, wanilondezge, ndipo uko ine nili, muteŵeti wane wamuŵaso kwenekuko.+ Usange munthu wakukhumba kuniteŵetera, Adada ŵamuchindikenge.
27 Sono umoyo wane ukukweŵeka,+ kasi niyowoyechi? Adada, niponoskani ku ora ili.+ Ndipouli, ndicho chifukwa nizira ku ora ili.
28 Adada, chindikani zina linu.” Ntheura mazgu+ ghakapulikikwa kufuma kuchanya kuti: “Nalichindika ndipo nilichindikengeso.”+
29 Mzinda uwo ukimilira pafupi ukapulika ndipo ukamba kuyowoya kuti chinthu chadudumira. Ŵanyake ŵakati: “Mungelo wayowoya nayo.”
30 Yesu wakati: “Mazgu agha ghapulikikwa, chifukwa cha ine chara, kweni chifukwa cha imwe.
31 Sono charu ichi chikweruzgika ndipo fumu ya charu ichi+ yiponyekenge kuwaro.+
32 Kweni ine, usange nakwezgeka kufuma mu charu chapasi,+ nizamuguzira ŵanthu ŵa mitundu yose kwa ine.”
33 Wakayowoya nthena kuti walongore mtundu wa nyifwa iyo wakaŵa pafupi kufwa.+
34 Ndipo mzinda ukamuzgora kuti: “Tikapulika mu Dango kuti Khristu wakukhalilira muyirayira.+ Chifukwa wuli imwe mukuti Mwana wa munthu wakwenera kukwezgeka?+ Kasi Mwana wa munthu uyu ni njani?”
35 Ntheura Yesu wakati kwa iwo: “Ungweru uŵenge pakati pinu kanyengo kachoko. Endaninge apo muchali na ungweru, mwakuti chisi chileke kumubenekelerani. Ndipo waliyose uyo wakwenda mu chisi wakumanya yayi uko wakuluta.+
36 Muŵe na chipulikano mu ungweru apo muchali na ungweru, mwakuti muŵe ŵana ŵa ungweru.”+
Yesu wakayowoya vinthu ivi ndipo wakafumapo na kubisama.
37 Nangauli wakachita minthondwe yinandi pamaso pawo, ŵakapulikananga mwa iyo chara,
38 mwakuti ghafiskike mazgu gha ntchimi Yesaya, ghakuti: “Yehova, ni njani wali na chipulikano mu ivyo wapulika kwa ise?+ Kasi woko la Yehova lavumbulika kwa njani?”+
39 Chifukwa icho ŵakatondekera kugomezga ni icho Yesaya wakayowoyaso kuti:
40 “Wabulumutizga maso ghawo na kunonopeska mitima yawo, kuti ŵaleke kuwona na maso ghawo, kupulikiska na mitima yawo, nesi kuwelera kuti niŵachizge.”+
41 Yesaya wakayowoya vinthu ivi chifukwa wakawona uchindami wake, ndipo wakayowoya vya iyo.+
42 Ntheura ŵanandi, nanga mbalongozgi ŵakapulikana mwa iyo,+ kweni chifukwa cha Ŵafarisi ŵakamuzomeranga chara, mwakuti ŵaleke kusezgeka mu sunagoge.+
43 Pakuti ŵakatemwa chomene uchindami wa ŵanthu kuluska uchindami wa Chiuta.+
44 Ndipouli, Yesu wakachemerezga kuti: “Waliyose uyo wakupulikana mwa ine, wakupulikana mwa ine pera chara, kweniso mwa uyo wali kunituma.+
45 Ndipo waliyose uyo wakuwona ine wakuwonaso uyo wali kunituma.+
46 Nili kwiza mu charu nga mbungweru,+ mwakuti waliyose uyo wakupulikana mwa ine waleke kukhalilira mu chisi.+
47 Kweni usange munthu wakupulika mazgu ghane na kuleka kughasungilira, nkhumweruzga chara. Pakuti nkhiza kuzakeruzga charu chara, kweni kuponoska charu.+
48 Waliyose uyo wakuniyuyura ndipo wakukana kupokelera mazgu ghane pali yumoza uyo wazamumweruzga. Mazgu agho nayowoya ndigho ghazamumweruzga pa zuŵa laumaliro.
49 Pakuti nayowoya vyane chara, kweni Adada awo ŵali kunituma ŵanipa dango pa icho nkhwenera kuphara na kuyowoya.+
50 Kweniso nkhumanya kuti dango la Adada mbumoyo wamuyirayira.+ Ntheura vinthu ivyo nkhuyowoya, nkhuyowoya umo Adada ŵali kuniphalilira.”+
Tumizgani
Tumizgani
Yohane 12
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=43&Chapter=12&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D43%26Chapter%3D12%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Kukayikira mazaza gha Yesu (1-8)
-
Ntharika ya ŵalimi ŵaheni (9-19)
-
Chiuta na Kesare (20-26)
-
Kufumbika vya chiwuka (27-40)
-
Kasi Khristu ni mwana wa Davide? (41-44)
-
Ŵachenjere na ŵalembi (45-47)
20 Zuŵa linyake, apo Yesu wakasambizganga ŵanthu mu tempile na kupharazga makani ghawemi, ŵalara ŵa ŵasembe na ŵalembi pamoza na ŵalara ŵakiza,
2 ndipo ŵakati kwa iyo: “Utiphalire, kasi ukuchita vinthu ivi na mazaza wuli? Ndipo ni njani wakakupa mazaza agha?”+
3 Wakaŵazgora kuti: “Nane nimufumbaninge fumbo, ndipo munizgore:
4 Kasi ubatizo wa Yohane ukafuma kuchanya panji ku ŵanthu?”
5 Ntheura ŵakadumbirana pakati pawo, ŵakati: “Usange titenge, ‘Ukafuma kuchanya,’ iyo watenge, ‘Ipo mukalekerachi kumugomezga?’
6 Kweni usange titenge, ‘Ukafuma ku ŵanthu,’ ŵanthu wose ŵatiswenge na malibwe, chifukwa ŵakukhorwa kuti Yohane wakaŵa ntchimi.”+
7 Ntheura ŵakamuzgora kuti ŵakamanyanga yayi uko ukafuma.
8 Yesu wakati kwa iwo: “Mbwenu nane nimuphaliraninge chara mazaza agho nkhuchitira vinthu ivi.”
9 Penepapo wakamba kuphalira ŵanthu ntharika iyi: “Munthu wakalima munda wa mpheska+ na kulekera ŵalimi, ndipo mweneko wakaluta ku charu chinyake kukakhalako kanyengo.+
10 Nyengo ya vipambi yikati yakwana, wakatuma muzga ku ŵalimi kuti ŵakamupeko vipambi vya munda wa mpheska. Kweni ŵalimi ŵakamutimba na kumuwezga mawoko ghawaka.+
11 Kweni wakaŵatumiraso muzga munyake. Uyu nayo ŵakamutimba na kumuyuyura ndipo ŵakamuwezga mawoko ghawaka.
12 Wakatumaso wachitatu, uyu nayo ŵakamupweteka na kumuponya kuwaro.
13 Mweneko wa munda wa mpheska wakati, ‘Kasi nichitechi? Nitumenge mwana wane wakutemweka.+ Uyu ŵamumuchindika.’
14 Ŵalimi ŵara ŵakati ŵamuwona, ŵakadumbiskana kuti, ‘Uyu ndiyo ni muhaliri. Tiyeni timukome, mwakuti chiharo chiŵe chithu.’
15 Ntheura ŵakamutaya kuwaro kwa munda wa mpheska na kumukoma.+ Kasi mweneko wa munda wa mpheska wazamuchita nawo vichi?
16 Wazamwiza na kukoma ŵalimi aŵa na kupeleka munda wa mpheska ku ŵanyake.”
Pakupulika ichi, ŵakati: “Vingaŵanga nthena chara!”
17 Kweni wakaŵalaŵiska ndipo wakati: “Kasi malemba agha ghakung’anamurachi: ‘Libwe ilo ŵakuzenga ŵakalikana ndilo lazgoka libwe lakuzirwa la pakona’?+
18 Waliyose uyo wakuwa pa libwe ili watekenyulikenge.+ Ndipo waliyose uyo lamuwira, limutikinyurenge.”
19 Sono ŵalembi na ŵalara ŵa ŵasembe ŵakakhumba kumukora mu ora lenelira, kweni ŵakawopa ŵanthu, chifukwa ŵakamanya kuti mu ntharika iyi wakayowoyanga vya iwo.+
20 Ndipo ŵakati ŵamuwoneseska, ŵakatuma ŵanthu awo ŵakaŵalemba ganyu mwachibisibisi kuti ŵakapusikizgire nga mbarunji. Ŵakakhumbanga kuti ŵakamukore mu kayowoyero kake+ mwakuti ŵamupeleke ku boma na kwa kazembe.
21 Ndipo ŵakamufumba, ŵakati: “Msambizgi, tikumanya kuti mukuyowoya na kusambizga makora ndipo mukutemwera chara, kweni mukusambizga nthowa ya Chiuta mu unenesko:
22 Kasi ntchakuzomerezgeka kwa ise kupeleka msonkho kwa Kesare panji yayi?”
23 Kweni iyo wakamanya uchenjezi wawo ndipo wakati kwa iwo:
24 “Nilongorani dinari. Kasi chithuzi ichi na zina ili ni vya njani?” Ŵakati: “Vya Kesare.”
25 Wakati kwa iwo: “Ipo kwambura kutondeka, pelekani vinthu vya Kesare kwa Kesare,+ kweni vinthu vya Chiuta kwa Chiuta.”+
26 Sono ŵakatondeka kumukora panthazi pa ŵanthu mu kayowoyero kake, kweni ŵakazukuma na kazgolero kake, ndipo ŵakakhala chete.
27 Sono Ŵasaduki ŵanyake awo ŵakatenge chiwuka kulije,+ ŵakiza kwa Yesu na kumufumba kuti:+
28 “Msambizgi, Mozesi wakatilembera kuti, ‘Usange munthu wafwa ndipo wasida mwanakazi, kweni wandaside mwana, mubali wake watore mwanakazi uyu na kuwuskira mphapu mubali wake yura.’+
29 Pakaŵa ŵana ŵanalume 7 ŵa nyumba yimoza. Wakwamba wakatora mwanakazi kweni wakafwa kwambura mwana.
30 Wachiŵiri
31 na wachitatu ŵakamutora. Wose 7 ŵakamutorapo ndipo wose ŵakafwa kwambura mwana.
32 Paumaliro, mwanakazi nayo wakafwa.
33 Kasi pa chiwuka wazamuŵa muwoli wa njani? Pakuti wose 7 ŵakamutorapo kuŵa muwoli wawo.”
34 Yesu wakati kwa iwo: “Ŵana ŵa mu nyengo yino ŵakutora na kutengwa,
35 kweni awo mbakwenelera kuwuka ku ŵakufwa na kuŵa ŵamoyo mu nyengo iyo yikwiza, ŵazamutora chara nesi kutengwa.+
36 Nakuti ŵangafwaso chara, pakuti ŵali nga mbangelo. Iwo mbana ŵa Chiuta chifukwa ŵali kuwuka ku ŵakufwa.
37 Kweni mu nkhani yakuyowoya vya chivwati, Mozesi nayo wakayowoyapo kuti ŵakufwa ŵakuwuskika, apo wakuyowoya kuti Yehova ni, ‘Chiuta wa Abrahamu, Chiuta wa Yisake, na Chiuta wa Yakhobe.’+
38 Iyo ni Chiuta wa ŵakufwa yayi, kweni wa ŵamoyo, pakuti wose mbamoyo kwa iyo.”+
39 Ŵalembi ŵanyake ŵakamuzgora kuti: “Msambizgi, mwayowoya makora.”
40 Pakuti ŵakaŵavya chikanga chakuti ŵamufumbireso mafumbo ghanyake.
41 Sono iyo wakaŵafumba kuti: “Kasi vili wuli apo ŵakuti Khristu ni mwana wa Davide?+
42 Pakuti mu buku la Masalimo Davide wakati, ‘Yehova wakati kwa Fumu yane: “Khala ku woko lane lamalyero
43 m’paka niŵike ŵalwani ŵako kuŵa chakukandapo malundi ghako.”’+
44 Usange Davide wakamuchema kuti Fumu, kasi wangaŵa wuli mwana wake?”
45 Sono apo ŵanthu wose ŵakapulikizganga, wakati ku ŵasambiri ŵake:
46 “Chenjerani na ŵalembi. Ŵakutemwa kuvwara minjilira yitali na kwendendeka uku na uku. Ŵakutemwa kuti ŵanthu ŵaŵatawuzgenge mwantchindi mu misika. Ŵakutemwa vitengo vyakunthazi mu masunagoge kweniso malo ghakuzirwa chomene pa viphikiro.+
47 Ŵakumilimitizga nyumba za vyokoro ndipo pakukhumba kujilongora, ŵakulomba malurombo ghatali. Iwo ŵazamupokera cheruzgo chikuru.”
Tumizgani
Tumizgani
Luka 20
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=42&Chapter=20&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D42%26Chapter%3D20%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
MUTU 66
Wakaŵa ku Yerusalemu ku Chiphikiro cha Mahema
YESU WAKASAMBIZGANGA PA TEMPILE
Kufuma waka apo wakabatizikira, Yesu wakamba kumanyikwa chomene mu vilimika vyose ivi. Ŵayuda ŵanandi ŵakawona minthondwe iyo Yesu wakachita. Ndipo ŵanthu mu vigaŵa vyose ŵakapulika milimo yake. Sono wakaŵa ku Yerusalemu, ku Chiphikiro cha Mahema (panji kuti Visakasa). Ŵanthu ŵanandi ŵakakhazganga kuwona ivyo wachitenge.
Ŵanthu ŵakaŵa na maghanoghano ghakupambana pa Yesu. Ŵanyake ŵakatenge “ni munthu muwemi.” Ŵanyake ŵakatenge “Ni muwemi chara, wakupuluska mzinda.” (Yohane 7:12) Ŵanthu ŵakaphwepwerezgananga ivi pa zuŵa lakwamba la chiphikiro. Kweni pakaŵavya uyo wakaŵa na chikanga kuti wayowoye m’malo mwa Yesu, chifukwa wose ŵakawopanga ŵalongozgi ŵa Ŵayuda.
Apo chiphikiro chikaŵa mukati, Yesu wakiza pa tempile. Ŵanandi ŵakathamba na luso lwake pakusambizga. Yesu wakalutako yayi ku masukulu gha ŵarabi, lekani Ŵayuda ŵakazizwa kuti: “Kasi munthu uyu wakughamanya wuli Malemba, uku wandasambire sukulu?”—Yohane 7:15.
Yesu wakalongosora kuti: “Ivyo nkhusambizga ni vyane chara, kweni vya uyo wakanituma. Usange munthu wakukhumba kuchita khumbo la Chiuta, wamanyenge usange chisambizgo ichi ntchakufuma kwa Chiuta panji usange nkhuyowoya vyane.” (Yohane 7:16, 17) Ivyo Yesu wakasambizganga vikakolerananga na Dango la Chiuta, ntheura ŵanthu ŵakawonerathu kuti wakajipenjeranga uchindami yayi.
Pamanyuma Yesu wakati: “Asi Mozesi wakamupani Dango? Kweni palije nanga njumoza wa imwe uyo wakupulikira Dango ili. Chifukwa wuli mukukhumba kunikoma?” Ŵanyake mu mzinda, chomene ŵalendo awo ŵakafuma kutali, ŵakamanyanga yayi kuti pali ŵanyake awo ŵakukhumba nadi kumukoma. Ŵakawonanga kuti vingachitika yayi kuti munthu waghanaghane vya kukoma msambizgi muwemi nga ni Yesu. Ntheura ŵakaghanaghana kuti Yesu wali na suzgo lekani wakayowoyanga nthena. Iwo ŵakati: “Uli na chiŵanda. Ni njani wakukhumba kukukoma?”—Yohane 7:19, 20.
Pakaŵa kuti pajumpha chaka chimoza na hafu kufuma apo ŵalongozgi ŵa Ŵayuda ŵakakhumbanga kukoma Yesu wati wachizga munthu pa Sabata. Ntheura Yesu wakayowoya fundo zankhongono kuti ŵamanye kuti ivyo ŵakaghanaghananga vikaŵa vyawakawaka. Wakayowoya kuti Dango likati mwana mwanalume wakwenera kukotoleka pa zuŵa la 8 nanga pangaŵa pa Sabata. Yesu wakaŵafumba kuti: “Usange munthu wakukotoleka pa sabata kuti Dango la Mozesi lisungike, kasi mukunikalipira chifukwa chakuti nkhachizga munthu pa sabata? Lekani kweruzga kuyana na kawonekero ka kuwaro, kweni mweruzgenge mwaurunji.”—Yohane 7:23, 24.
Ŵanthu ŵa mu Yerusalemu awo ŵakamanyanga umo vyose vikaŵira ŵakati: “Asi munthu uyu ndiyo [ŵalongozgi] ŵakukhumba kumukoma? Kweni wonani, wakuyowoya pakweru, ndipo ŵakuzgorako kanthu chara. Kasi ŵalongozgi ŵachali ŵandamanye kuti uyu ni Khristu?” Chifukwa wuli pera ŵanthu aŵa ŵakagomezganga yayi kuti Yesu ni Khristu? Iwo ŵakati: “Tikumanya uko wakufuma munthu uyu, kweni para Khristu wiza, palije uyo wazamumanya uko wafuma.”—Yohane 7:25-27.
Ŵali penepara pa tempile, Yesu wakaŵazgora kuti: “Imwe mukunimanya ndiposo mukumanya na uko nkhufuma. Kweniso nkhiza mwa ine nekha chara, ndipo Uyo wali kunituma ine ngwanadi, kweni imwe mukumumanya chara. Ine nkhumumanya, chifukwa ndine mwimiliri wakufuma kwa iyo, ndipo ndiyo wakanituma.” (Yohane 7:28, 29) Yesu wakati wayowoya fundo yakupulikikwa iyi, ŵanyake ŵakakhumba kumukora kuti panji ŵakamujalire mu jele panji ŵamukome. Kweni ivyo ŵakakhumbanga vikatondeka chifukwa nyengo yakuti Yesu wafwire yikaŵa yindakwane.
Kweni ŵanthu ŵanandi ŵakagomezga mwa Yesu. Nakuti chikaŵa chakupulikikwa, chifukwa Yesu wakenda pa maji, wakalekeska chimphepo, wakalyeska ŵanthu ŵanandi na tuvibama tuchoko na somba, wakachizga ŵalwari, wakachizga ŵakupendera ndipo ŵakendanga, wakajura maso gha ŵambura kuwona, wakachizga ŵavyoni, kweniso wakawuska nanga mbakufwa. Ntchakuzizika yayi kuti ŵakafumba kuti: “Usange Khristu wiza, kasi wazamuchita vimanyikwiro vinandi kuluska ivyo wachita munthu uyu?”—Yohane 7:31.
Ŵafarisi ŵakati ŵapulika wumba ukuyowoya mazgu agha, iwo pamoza na ŵalara ŵa ŵasembe ŵakatuma ŵalinda kuti ŵakakore Yesu.


text:
SAMBIRO 24
Kasi Ndalama Zakwendeskera Ntchito pa Charu Chose Zikufumankhu?
Chilimika chilichose, Ŵakaboni ŵa Yehova ŵakusindikizga na kugaŵa mabuku ghanandi chomene, kwambura kutchaja mtengo. Tikuzenga Nyumba za Ufumu na maofesi. Tikupwelelera ŵateŵeti ŵanandi awo ŵakugwira ntchito pa Beteli, na ŵamishonale. Kweniso para kwawa soka, tikovwirapo. Kweni fumbo ndakuti, ‘Kasi ndalama zakuchitira vyose ivi, zikufumankhu?’
Tikupeleka zithero yayi, nesi kwendeska mbale. Ntchito ya kupharazga iyo tikuchita yikurya ndalama zinandi chomene, kweni tikupempheska chara. Vyaka 100 ivyo vyajumpha, Gongwe la Mulinda likati Yehova wali nase, ntheura “tizamupempheskapo yayi wovwiri kufuma ku ŵanthu, nesi kuŵaŵeyelera kuti ŵapelekepo wovwiri.” Ndipo nadi, tindapempheskepo.—Mateyu 10:8.
Ntchito yikwenda na vyakupeleka. Ŵanthu ŵanandi ŵakukondwa na ntchito ya kusambizga ŵanthu Baibolo, ndipo ŵakovwirapo. Ŵenecho Ŵakaboni ŵa Yehova ŵakujipeleka na nyengo yawo, nkhongono zawo, ndalama, na vinthu vinyake pakuchita khumbo la Chiuta. (1 Midauko 29:9) Mu Nyumba ya Ufumu mukuŵa mabokosi gha vyakupeleka, ndipo uyo wakhumba wakuponyamo. Panji munthu wangapeleka vyawanangwa vyake kwizira pa webusayiti ya jw.org. Kanandi vyakupeleka ivi vikufuma ku ŵanthu ŵasambazi yayi. Ŵanandi awo ŵakovwirapo pa ntchito iyi ŵali nga ni chokoro chikavu icho Yesu wakachiwonga, nangauli chikapeleka tundalama tuŵiri twakuzirwa pachoko. (Luka 21:1-4) Ntheura waliyose wangakwaniska kuŵika “kanthu padera” kuti wapeleke kuyana na “umo wadumulira mu mtima wake.”—1 Ŵakorinte 16:2; 2 Ŵakorinte 9:7.
Tikukayika yayi kuti Yehova walutilirenge kuchiska awo ŵakukhumba ‘kumuchindika na vinthu vyawo vyakuzirwa,’ panji kuti vyuma vyawo, mwakuti khumbo lake lichitike.—Zintharika 3:9.
Kasi tikupambana wuli na visopa vinyake?
Kasi vyakupeleka vikugwira ntchito wuli?
Manyani Vinandi
Kavidiyo: Kasi Ndalama Zakwendeskera Ntchito ya Ŵakaboni ŵa Yehova Zikufumankhu?
Wonani ivyo ŵanthu ŵakuchita kuti ŵawovwirepo ntchito ya pa charu chose.
Magazini Ghithu
Chitani dawunilodi magazini gha Gongwe la Mulinda na Wukani!


text:
Nkhudokera Ŵanyamata Ŵanyane Panji Ŵasungwana Ŵanyane, Kasi Ndikuti Nili na Suzgo?
Zgoro ndakuti yayi!
Manya kuti: Kanandi ŵanthu awo ŵakudokerana ŵekhaŵekha, vikuchitika kwa kanyengo ndipo vikumara.
Ndivyo wakayowoya Lisette, wa vyaka 16. Nyengo yinyake wakadokeranga chomene msungwana munyake. Iyo wakati: “
Ku sukulu tikasambira kuti para munthu ukukura, vinandi vikusintha mu thupi. Para munthu wamanya umo thupi lako likusinthira, ungamanya kuti kudokerana uku nkhwa kanyengo ndipo kumarenge.”
Kasi pangaŵa suzgo wuli para ŵanyake ŵakudokerana kwa nyengo yitali? Kasi Chiuta ngwankhaza pakuti wakutinkha kuti ŵanakazi pera panji ŵanalume pera ŵagonanenge?
Para wazgora fumbo laumaliro kuti enya, ndikuti ukwendera maghanoghano gha ŵanthu. Baibolo likuti tikwenera kujikora para khumbo la kugonana liza.—Ŵakolose 3:5.
Ulongozgi wa mu Baibolo ngwakovwira. Awo ŵakudokerana ŵekhaŵekha nawo ŵakwenera kujikora, ŵakwenera kuchimbira “
ku uzaghali.” (1 Ŵakorinte 6:18) Fundo njakuti waliyose wakwenera kwendera fundo za mu Baibolo. Awo ŵakudokerana ŵekhaŵekha ŵakwenera kulondezga fundo za mu Baibolo para ŵakukhumba kuti ŵakondweske Chiuta.—Duteronome 30:19.


text: Kwa wakulongozga sumu pa Gititi.* Salimo la ŵana ŵa Kora.+ Sumu.84 Chihema chinu chauchindami ntchakutowa* nadi,+A Yehova wa mawumba.2 Umoyo wane wose ukunweka,Enya, nkhuzinduka chifukwa cha kudokera,Maluŵaza gha Yehova.+Mtima wane na thupi lane vikuchemerezga mwachimwemwe kwa Chiuta wamoyo.3 Nanga nkhayuni kakusanga pakukhala kwenekura,Kaŵeruŵeru wakujizengera chivwimbo,Uko wakupwelelera twana twake,Pafupi na jotchero linu lauchindami, A Yehova wa mawumba,Themba lane na Chiuta wane.4 Mbakukondwa awo ŵakukhala mu nyumba yinu.+Ŵakulutilira kumulumbani.+ (Selah)5 Mbakukondwa awo ŵakusanga nkhongono mwa imwe,+Awo ŵaŵika mitima yawo pa misewu yikuru.6 Para ŵakujumpha mu Dambo la Baka,*Ŵakulizgora malo gha zimbwiwi.Ndipo vula yakwambilira yikulivwalika* vitumbiko.7 Ŵalutilirenge kwenda kufuma ku nkhongono kuya ku nkhongono.+Waliyose wakuwonekera pamaso pa Chiuta mu Ziyoni.8 A Yehova Chiuta wa mawumba, pulikani lurombo lwane.Tegherezgani, mwe Chiuta wa Yakhobe. (Selah)9 Wonani, imwe chiskango+ chithu na Chiuta withu,*Laŵiskani chisko cha wakuphakazgika winu.+10 Pakuti zuŵa limoza mu maluŵaza ghinu ndiwemi kuluska mazuŵa 1,000 kunyake.+Nasankha kwimilira pa mulyango wa nyumba ya Chiuta waneKuluska kukhala mu mahema gha uheni.11 Pakuti Yehova Chiuta ni dazi+ na chiskango.+Wakupeleka uchizi na uchindami.Yehova waŵanorenge yayi kanthu kawemiAwo ŵakwenda mwakunyoloka.+12 A Yehova wa mawumba,Ngwakukondwa munthu uyo wakuthemba imwe.+


text:
Okutobala 31–Novembala 6
ZINTHARIKA 22-26
Sumu 88 na Lurombo
Mazgu Ghakwamba (Mamin. 3 panji kuchepera apa)
MAZGU GHA CHIUTA MBUSAMBAZI
“Lera Msepuka mu Nthowa Iyo Wakwenera Kwendamo”: (Mamin. 10)
Zi 22:6; 23:24, 25—Kusambizga ŵana fundo za Chiuta vikovwira kuti para ŵakura ŵazakaŵe ŵakukondwa, ŵakukhorwa, na ŵamahara (w08 7/1 peji 16; w07-CN 6/1 peji 31)
Zi 22:15; 23:13, 14—Pa nyumba, “ndodo” yikwimira chilango cha mtundu uliwose (w97-CN 10/15 peji 32; w15 11/15 peji 5 ndime 6; w07 3/1 peji 23 ndime 18; it-2-E peji 818 ndime 4)
Zi 23:22—Ŵana awo mbalara ŵangasambira vinandi ku vinjeru vya ŵapapi ŵawo (w04 7/1 peji 8 ndime 1-3; w00-CN 6/15 peji 21 ndime 13)
-
Ivyo Tasambira: (Mamin. 8)
Zi 24:16—Kasi ntharika iyi yikutovwira wuli kuti tikhalilire pa chiphalizgano cha ku umoyo? (w13 3/15 peji 4-5 ndime 5-8)
Zi 24:27—Kasi ntharika iyi yikung’anamurachi? (w09 10/15 peji 12 ndime 1)
Kasi ivyo nasambira pakuŵerenga Baibolo sabata iyi vikunisambizga vichi za Yehova?
Kasi nasanga fundo wuli pakuŵerenga Baibolo sabata iyi izo zinganovwira pakupharazga?
-
Kuŵerenga Baibolo: (Mamin. 4 panji kuchepera apa) Zi 22:1-21
PHARAZGANI MWALUSO
Paulendo Wakwamba: (Mamin. 2 panji kuchepera apa) Gaŵirani kakadi kakuyowoya vya JW.ORG—Kupharazga apo mwaŵi wasangikira.
Ulendo Wakuwelerako: (Mamin. 4 panji kuchepera apa) Gaŵirani kakadi ka JW.ORG—Panganani kuti mukawereso, ndipo paumaliro muphalirani vya vidiyo yakuti Chifukwa Wuli Mukwenera Kusambira Baibolo?
Sambiro la Baibolo: (Mamin. 6 panji kuchepera apa) lv peji 179-181 ndime 18-19
UMOYO WACHIKHRISTU
Sumu 101
“Kasi Mukugwiliskira Makora Ntchito Tumakadi Twakuyowoya vya JW.ORG?”: (Mamin. 15) Kudumbiskana. Longorani vidiyo ya umo tingapelekera tumakadi utu, kufuma apo, dumbiskanani ivyo mwasambirapo. Chiskani ŵapharazgi kuti nyengo zose ŵayeghenge tumakadi utu kulikose uko ŵakuluta.
Sambiro la Baibolo la Mpingo: (Mamin. 30) ia mutu 10 ndime 1-11, na bokosi pa peji 86
Weleranimo Ivyo Mwasambira na Kuyowoyapo Mwakudumura Ivyo Muzamusambira Sabata Yikwiza (Mamin. 3)
Sumu 146 na Lurombo
Kumbukani kuti: Mulizge dankha sumu yiphya iyi kuti ŵanthu ŵayipulike, kufuma apo ndipo mungimba.


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
36 “Bezaleli wagwirenge ntchito na Oholiyabu pamoza na mwanalume waliyose waluso uyo Yehova wamupa vinjeru na umanyi, kuti ŵamanye umo ŵangagwilira ntchito zose za uteŵeti wakupatulika, nga umo Yehova wayowoyera.”+
2 Mozesi wakachema Bezaleli na Oholiyabu na mwanalume waliyose waluso uyo Yehova wakaŵika vinjeru mu mtima wake,+ waliyose uyo mtima wake ukamukhuŵilizga kujipeleka kugwira ntchito.+
3 Ŵakatora kwa Mozesi vyakupeleka vyose+ ivyo Ŵaisrayeli ŵakiza navyo kuti vigwire ntchito pa uteŵeti wakupatulika. Kweni iwo ŵakalutilira kwiza na vyawanangwa mulenji uliwose.
4 Ŵakati ŵamba kugwira ntchito yakupatulika, ŵantchito wose ŵaluso ŵakizanga yumozayumoza.
5 Ŵakaphalira Mozesi kuti: “Ŵanthu ŵakwiza na vinthu vinandi kuluska ivyo vikukhumbikwa pa ntchito iyo Yehova wayowoya kuti yichitike.”
6 Ntheura Mozesi wakayowoya kuti ŵapharazge mu msasa wose, kuti: “Ŵadada na ŵamama, lekani kwizaso na vyakupeleka vinyake vyakupatulika.” Ntheura ŵanthu ŵakakanizgika kwiza na vinthu vinyake.
7 Vinthu vikaŵa vyakukwana kuchitira mulimo wose na kukhalaposo.
8 Ntheura ŵantchito wose ŵaluso+ ŵakapanga chihema chakupatulika,+ ŵakachipanga na salu 10 za hema. Wakazipanga na salu yakulukika makora, wuzi wabuluu, weya wakudaya na utoto utchesamu, na wuzi uswesi chee, pakalukika ŵakerubi.+
9 Mu utali, chisalu chilichose cha chihema chikaŵa mikono 28, ndipo mu usani mikono yinayi. Salu zose za hema zikaŵa zakuyana ukuru wake.
10 Salu zinkhondi za hema wakazibamphika pamoza, ndipo salu zinyakeso zinkhondi nazo wakazibamphika pamoza.
11 Mumphepete mwa salu yakubamphikana, umo yibamphikanenge na yinyake wakapangiramo nkhululira za wuzi wabuluu. Ndimo wakachitiraso na salu yakuumaliro ya chihema iyo yibamphikanenge na yinyake.
12 Ku chisalu chimoza cha chihema wakapangirako nkhululira 50, ndipo mumphepete mwa chisalu chinyake namo wakapangiramo nkhululira 50. Zikaŵa apo chisalu chibamphikanenge na chinyake mwakuti nkhululira zithyane na zinyake.
13 Paumaliro wakapanga nkholoŵeko 50 zagolide na kubamphikira pamoza salu za chihema zira, ndipo salu izi zikapanga chisalu chimoza cha chihema chakupatulika.
14 Wakapangaso salu za chihema za weya wa mbuzi, zakubenekelera chihema chakupatulika. Salu za chihema izo wakapanga zikaŵapo 11.+
15 Salu yiliyose ya chihema yikaŵa mikono 30 mu utali, ndipo mu usani yikaŵa mikono yinayi. Salu 11 izi zikaŵa zakuyana.
16 Salu zinkhondi wakazibamphika pamoza, ndipo salu zinyake 6 nazo wakazibamphika pamoza.
17 Wakapangaso nkhululira 50 mumphepete mwa chisalu chimoza umo chikabamphikananga na chinyake, ndipo mumphepete mwa chisalu chinyake wakapangiramoso nkhululira 50. Zikaŵa mumphepete umo chisalu cha chihema chikabamphikananga na chinyake.
18 Wakapanga nkholoŵeko 50 zamkuŵa zakubamphikira pamoza visalu kuti viŵe chisalu chimoza cha chihema.
19 Wakapanga chibenekelero cha pa chihema cha vikumba vya mberere vyakudaya na utoto uswesi, ndipo pachanya pake wakapangirapo chibenekelero chinyake cha vikumba vya katubwi.+
20 Wakapanga mafuremu ghakwimika+ gha chihema chakupatulika gha mathabwa gha akasiya.+
21 Mu utali, furemu yiliyose yikaŵa mikono 10, ndipo mu usani yikaŵa mkono umoza na hafu.
22 Furemu yiliyose yikaŵa na mino ghaŵiri. Umu ndimo wakapangira mafuremu ghose gha chihema chakupatulika.
23 Ntheura wakapanga mafuremu gha ku chigaŵa cha kumwera kwa chihema chakupatulika, ghakaŵapo 20 ndipo ghakalazga kumwera.
24 Wakapanga twakujinthamo twasiliva 40 kuti pajinthike mafuremu 20. Twakujinthamo tuŵiri tukaŵa pasi pa furemu yimoza kuti panjire mino ghaŵiri gha furemu, ndipo pasi pa furemu yiliyose pakaŵa twakujinthamo tuŵiri kuti panjire mino ghaŵiri gha furemu.+
25 Ku chigaŵa chinyake cha chihema chakupatulika, chigaŵa cha kumpoto, wakapangirako mafuremu 20,
26 na twakujinthamo twake twasiliva 40, twakujinthamo tuŵiri tukaŵa pasi pa furemu yimoza ya mino ghaŵiri ndiposo twakujinthamo tuŵiri pasi pa furemu yiliyose.
27 Kumanyuma kwa chihema chakupatulika, kumanjiliro gha dazi, wakapangirako mafuremu 6.+
28 Wakapanga mafuremu ghaŵiri kuti ghaŵe ntchindamiro za mu makona ghaŵiri gha kumanyuma kwa chihema chakupatulika.
29 Ntchindamiro zikaŵa zakubanya kufuma musi m’paka pachanya, zikafika m’paka pa kachizingo kakwamba. Ndimo wakapangira ntchindamiro za mu makona ghaŵiri.
30 Ntheura pakaŵa mafuremu 8 na twakujinthamo twake twasiliva 16, twakujinthamo tuŵiri pasi pa furemu yiliyose.
31 Kufuma apo, wakapanga mitambiko ya khuni la akasiya. Ku chigaŵa chimoza cha chihema chakupatulika kukaŵa mitambiko yinkhondi yakukhozgera mafuremu.+
32 Ku chigaŵa chinyake cha chihema chakupatulika kukaŵa mitambiko yinkhondi yakukhozgera mafuremu. Ndipo ku chigaŵa chakumanyuma, kumanjiliro gha dazi kwa chihema chakupatulika, kukaŵa mitambiko yinkhondi yakukhozgera mafuremu.
33 Wakapanga mtambiko wapakati uwo ukajumpha pakati pa mafuremu kufuma kuumaliro m’paka kuumaliro.
34 Mafuremu wakaghamata na golide, ndipo wakapanga tuvizingo twake twagolide twakunjizgamo mitambiko. Mitambiko wakayimata na golide.+
35 Ndipo wakapanga katani+ ya wuzi wabuluu, weya wakudaya na utoto utchesamu, wuzi uswesi chee, na salu yakulukika makora. Pa katani iyi wakalukapo+ ŵakerubi.+
36 Wakayipangira ntchindamiro zinayi za makuni gha akasiya na kuzimata golide, ndiposo nkholoŵeko zagolide. Ntchindamiro wakazipangira twakujinthamo tunayi twasiliva.
37 Wakapangaso chisalu chakutchinga pa mulyango wakunjilira mu chihema. Chikaŵa cha wuzi wabuluu, weya wakudaya na utoto utchesamu, wuzi uswesi chee, na salu yiwemi yakulukika pamoza,+
38 kweniso ntchindamiro zake zinkhondi na nkholoŵeko zake. Mitu ya ntchindamiro na twakukakira twake wakavimata na golide. Nkholoŵeko zake zikaŵa zagolide. Kweni twakujinthamo twake tunkhondi tukaŵa twamkuŵa.
Tumizgani
Tumizgani
Ekisodo 36
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=2&Chapter=36&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D2%26Chapter%3D36%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Kalata Yakufuma ku Wupu Wakulongozga
Ŵabali na Ŵadumbu Ŵithu Ŵakutemweka:
Kwambira na Gongwe la Mulinda la Janyuwale, 2008, Gongwe lakupharazgira likuŵa na nkhani ziwemi chomene za mutu wakuti “Londezgani Chipulikano Chawo.” Kwambira nyengo yira, para pajumpha myezi yitatu, tikuŵa ŵakukondwa kupokera nkhani zinyake za mutu wenewuwu.
Kasi ŵanthu ŵayowoyapo vichi ŵati ŵasambira nkhani izi? Mama yumoza wakati wamara kuŵazga nkhani ya Marita, wakayowoya kuti: “Nkhati nayiŵazga, nkhaseka chomene chifukwa nane nkhuyana waka na Marita. Nyengo zose para mulendo wiza pa nyumba nkhukhumba kuti nimupokelere makora ndipo nkhutangwanika waka na ntchito. Kweni nkhuluwa kuti nkhwenera kukhala pasi na kuchezga nawo ŵanyane.” Msungwana wa vyaka 15 wakati waŵazga nkhani ya Esitere, wakati: “Fundo iyo yikanisanga njakuti tikuŵika mtima chomene pa vyakuvwara na mafashoni ghaphya. Mbunenesko kuti tikwenera kujipwelelera, kweni tingajumphizganga yayi.” Wakatiso: “Yehova wakuwona chomene wunthu withu wamukati.” Mudumbu munyake wakati waŵazga nkhani ya mpositole Petrosi, wakati: “Apo nkhaŵazganga, nkhakhumba yayi kuyilekezga. Vikaŵa nga kuti nane nkhaŵako. Nkhaŵanga nga nkhuwona na kupulika ivyo vikachitikanga.”
Ŵanthu aŵa pamoza na ŵanyake ŵanandi awo ŵakatilembera makalata kuwonga chifukwa cha nkhani izi, ŵakukhozgera waka ivyo mpositole Paulosi wakalemba. Iyo wakati: “Vinthu vyose ivyo vikalembeka kale, vikalembeka kuti vitisambizge.” (Rom. 15:4) Nadi, Yehova wakazomerezga kuti nkhani izi zilembeke mu Baibolo mwakuti ise tisambireko. Tose tingasambirapo kanthu, nanga tingaŵa kuti takhala mu unenesko vyaka vinandi.
Tikumupemphani kuti usange mungafiska muliŵazge buku ili para mwapokera waka. Mungachitaso makora kulisambira pamoza na mbumba yinu, ndipo ŵana ŵalitemwenge chomene. Para tazakamba kusambira buku ili pa Sambiro la Baibolo la Mpingo, muzakayezgeske kuti sabata yiliyose muzakaŵengepo. Ŵazgani buku ili mwakufwasa, kuchimbilira yayi. Mujitore nga kuti namwe mukaŵako, makutu, maso, mphuno, vyose viŵe kwenekuko. Muŵe nga mukupulika na kuwona ivyo ŵanthu aŵa ŵakapulikanga na kuwona. Wonani umo ŵakachitira ŵakati ŵasangana na suzgo, ndipo yaniskani umo mphanyi imwe mukachitira.
Tili ŵakukondwa chomene kufumiska buku ili kuti namwe mulisambire. Mphanyi lamovwirani imwe na mbumba yinu. Tikumutemwani chomene ndipo tikumukhumbirani viwemi vyose,
Wupu Wakulongozga wa Ŵakaboni ŵa Yehova